Pelajar IPT dibenar masuk kampus secara berperingkat mulai 1 Mac

KUALA LUMPUR, 9 Februari - Kerajaan membenarkan kemasukan pelajar institut pengajian tinggi (IPT) di bawah Kementerian Pengajian Tinggi (KPT) ke kampus secara berperingkat mulai 1 Mac ini, dengan jumlah kemasukan pelajar 70 hingga 100 peratus mengikut kapasiti IPT masing-masing.Menteri Kanan Pertahanan, Datuk Seri Hishammuddin Tun Hussein berkata keputusan itu dibuat selepas Mesyuarat Menteri Kuartet COVID-19 ke-12 semalam, yang memperhalusi cadangan daripada KPT berhubung kemasukan pelajar ke IPT, iaitu universiti awam, politeknik, kolej komuniti dan IPT swasta,“Antara prosedur operasi standard (SOP) ditetapkan KPT dan Kementerian Kesihatan (KKM) adalah pelajar dan kakitangan yang lengkap dan tidak lengkap vaksinasi dibenarkan masuk ke kampus, namun mereka yang tidak lengkap vaksinasi perlu membuat ujian RT-PCR dan berkeputusan negatif tiga hari sebelum masuk ke kampus.“Ujian pengesanan COVID-19 menggunakan kaedah RTK-Ag perlu dilakukan seminggu sekali bagi mereka yang tidak divaksinasi lengkap, mengikut Strategi Pengujian COVID-19 Kebangsaan yang dikeluarkan oleh KKM,” katanya dalam kenyataan hari ini.Bagi pelajar antarabangsa sedia ada dan baharu, Hishammuddin berkata hanya mereka yang lengkap vaksinasi dibenarkan masuk ke Malaysia serta wajib menjalani tempoh kuarantin selama tujuh hari atau lima hari sekiranya telah mendapat dos penggalak.Selain itu, katanya IPT perlu mempunyai kapasiti untuk menampung bilangan pelajar yang hadir secara fizikal dan sentiasa mematuhi SOP pengajaran dan pembelajaran (PdP) yang ketat, manakala PdP secara hibrid dan atau secara dalam talian juga dibenarkan kepada IPT.Beliau berkata semua aktiviti sukan dan riadah juga perlu mematuhi SOP dikeluarkan oleh KKM dan pelajar yang pulang ke kampus wajib terus mematuhi SOP umum seperti memakai pelitup muka, mengamalkan penjarakan fizikal dan sentiasa menjaga kebersihan diri.“Dalam setiap kelonggaran diberikan kerajaan, aspek keselamatan dan kesihatan rakyat termasuklah pelajar IPT tetap menjadi keutamaan. Sehubungan itu, kerajaan menyeru kepada semua pihak termasuk pentadbiran IPT, staf dan pelajar agar mematuhi SOP ditetapkan dengan penuh berdisiplin dan bertanggungjawab,” katanya.Sebarang pertanyaan lanjut boleh hubungi Bilik Gerakan COVID-19 KPT di talian 03-8870 6777/ 6949 / 6623 / 6628, layari laman web IPT atau terus hubungi Pegawai Penyelaras di IPT masing-masing.- BERNAMA


Empat penambahbaikan Bantuan Banjir Keluarga Malaysia bantu PMKS terkesan

PUTRAJAYA, 9 Februari - Prihatin cabaran yang dihadapi Perusahaan Mikro, Kecil dan Sederhana (PMKS) yang terkesan akibat banjir, kerajaan telah memutuskan untuk melakukan penambahbaikan terhadap bantuan yang diberikan.Perdana Menteri, Datuk Seri Ismail Sabri melalui satu kenyataan memaklumkan, empat penambahbaikan dibuat terhadap Bantuan Banjir Keluarga Malaysia bagi membantu PMKS yang terjejas meringankan beban mereka.Antara penambahbaikan tersebut termasuk geran bernilai RM3,000 diberikan melalui TEKUN Nasional kepada setiap perniagaan mikro dan informal yang terjejas.Manakala dana tambahan RM50 juta juga akan disediakan melalui Skim Pembiayaan Informal dan Mikro (SPIM).Selain itu dana sebanyak RM100 juta juga akan disediakan melalui Program SME Emergency Fund (SMEEF) di bawah SME Corp.

Menerusi inisiatif itu pinjaman RM100,000 tanpa faedah dengan tempoh bayaran balik sehingga 5 tahun dan moratorium selama 12 bulan. Bagi sektor pertanian pula, bantuan tambahan kepada pengusaha Agromakanan yang terjejas diberikan melalui suntikan dana sebanyak RM20 juta untuk Tabung Bencana Tanaman Padi.Tambah Perdana Menteri, kerajaan akan terus komited dalam usahanya meringankan beban semua golongan yang terjejas dan bersedia menyediakan bantuan yang sewajarnya.


COVID-19: Markas Divisyen Kedua Infantri sedia terima arahan, hadapi sebarang kemungkinan

BAYAN LEPAS, 9 Februari- Markas Divisyen Kedua Infantri bersedia menghadapi sebarang kemungkinan jika menerima arahan penugasan berkaitan kawalan pencegahan COVID-19. Komitmen itu disuarakan Panglima Divisyen Kedua Infantri Malaysia (Dua Divisyen), Mejar Jeneral Datuk Muhammad Huzaimi Sabri.Jelas beliau, dengan peningkatan ketara kes COVID-19 dalam negara, pihaknya akan memberi kerjasama terbaik dalam usaha mengekang penularannya.  "Sekiranya ada arahan daripada pihak atasan, kami bersiap sedia untuk melaksana apa jua arahan sebagaimana kita laksanakan semasa COVID-19 pada tahun-tahun lepas," katanya.Beliau ditemui pemberita selepas menghadiri Program Derma Darah Sempena Hari Ulang Tahun Dua Divisyen ke-53 di Kem Tun Razak, Bayan Lepas.  Program dianjurkan dengan kerjasama Unit Tabung Darah Hospital Pulau Pinang.  Seramai 160 anggota Dua Divisyen dan kakitangan awam melaksanakan tanggungjawab sosial kepada masyarakat untuk membantu menambahkan bekalan darah di hospital sekitar Pulau Pinang.


2 Nelayan hilang, kawasan pencarian diperluaskan

SEMPORNA, 8 Februari - Tiada sebarang petunjuk ditemui pada hari kedua operasi mencari dan menyelamat (SAR) dua nelayan dipercayai hilang ketika memukat di perairan Pulau Bohe Dulang, Semporna.Menurut Pengarah Zon Maritim Semporna, Komander Maritim Noorrimi Hassan, kawasan pencarian diperluas sejauh 86 batu nautika dengan menumpukan lima kawasan pencarian. "Kita mempunyai kelebihan aset daripada jabatan dan agensi lain lain iaitu TLDM, Bomba, Marin, Taman taman sabah dan juga APM. Keluasan sektor pencarian diperluaskan lagi. Waktu ini masih belum menunjukkan tanda atau yang boleh membawa kepada penjumpaan mangsa mangsa tersebut", katanya. Tambahnya susulan keadaan laut yang bergelora SAR yang diketuai MARITIM turut mendapat bantuan agensi keselamatan lain bagi mempercepat usaha pencarian. Ahad lalu, tekong kapal pukat jerut Wleson (WELSON) @ Jukno 30 dan Osman Palik 28 dilaporkan hilang dan gagal dihubungi selepas dipercayai keluar memukat ikan.Orang ramai yang mempunyai maklumat boleh menyalurkannya ke Pusat Operasi Zon Maritim Semporna yang terletak di Jeti Pelancongan Semporna.SAR akan disambung ESOK.


Sektor ekonomi kekal dibuka di Selangor, patuhi SOP yang ditetapkan kerajaan

SHAH ALAM, 8 Februari - Selangor tidak akan menutup mana-mana sektor sebaliknya akan terus mengingatkan rakyat agar mematuhi SOP yang telah ditetapkan kerajaan.

Menteri Besar Selangor, Dato Seri Amirudin Shari berkata, COVID-19 masih boleh dikawal apabila kadar suntikan vaksinasi bagi populasi dewasa dan remaja tinggi di negeri Selangor.

"Penguatkuasaan terdapat SOP harus dijadikan keutamaan penutupan bukannya pilihan untuk kita lakukan mana-mana sektor kecuali terlalu parah kerana selepas berjaya menyelesaikan vaksinasi penuh kepada sebahagian besar kepada komuniti, dewasa sebahagian remaja di negeri Selangor", kata Amirudin Shari selepas menyerahkan surat tawaran pinjaman boleh ubah dalam negara di Dewan Jubli Perak, Shah Alam, hari ini.

Tambahnya, jumlah penggunaan katil di hospital juga terkawal berbanding bulan September dan Oktober tahun lalu.

Malah, beliau turut menasihati individu yang dijangkiti COVID-19 untuk segera menjalani kuarantin kendiri di rumah.

Beliau berkata demikian selepas menyerahkan surat tawaran pinjaman boleh ubah dalam negara di Dewan Jubli Perak, Shah Alam, hari ini.

Amirudin turut menyuarakan kebimbangan terhadap penularan jangkitan dalam kalangan individu yang menggunakan sijil digital vaksin COVID-19 palsu dan meminta Kementerian Kesihatan Malaysia menyemak perkara berkenaan.


Bersatu minta kerajaan pertimbang kelonggaran kempen PRU DUN Johor

PUTRAJAYA, 8 Februari - Kerajaan diharap dapat memberi kelonggaran SOP dalam pelaksanaan kempen Pilihan Raya Umum DUN Johor.Presiden Parti Pribumi Bersatu Malaysia (Bersatu), Tan Sri Muhyiddin Yassin berkata, kelonggaran tersebut bagi membolehkan sistem demokrasi berjalan dengan lebih telus."Sayalah sendiri pasal saya ada kepentingan kat situ mengharapkan supaya ada kelonggaran untuk membolehkan sistem demokrasi berjalan dengan lebih telus dan mereka yang terlibat dalam pilihanraya itu, parti mana sekalipun diberikan peluang untuk berkempen tetapi ada batas-batas tertentu yang itu yang diharapkan", Katanya.Terdahulu, Menteri Kesihatan, Khairy Jamaluddin membenarkan PRN Johor diteruskan walaupun negara menyaksikan peningkatan kes jangkitan COVID-19 akibat varian Omicron.Kementerian Kesihatan (KKM) sudah memuktamadkan syor SOP PRN Johor dan telah kemukakan kepada Majlis Keselamatan Negara (MKN), seterusnya kepada Suruhanjaya Pilihan Raya (SPR).


Bazar Ramadan di Wilayah Persekutuan guna pakai SOP sedia ada

PUTRAJAYA, 8 Februari - Bazar Ramadan di Wilayah Persekutuan Kuala Lumpur, Putrajaya dan Labuan dibenarkan beroperasi tahun ini dengan mengguna pakai prosedur operasi standard (SOP) sedia ada.

Menurut Menteri Wilayah Persekutuan Datuk Seri Dr. Shahidan Kassim lesen bagi pengoperasian Bazar Ramadan akan diberi kepada individu yang ingin berniaga bertujuan bagi menggerakkan aktiviti ekonomi di Wilayah Persekutuan.

“Bazar Ramadan akan dibuka seluas-luasnya untuk yang ingin berniaga. Jika dapat lesen berniaga, mereka perlu berniaga dan jangan beri orang lain berniaga. Sekarang adalah pasca COVID-19 dan kita perlu gerakkan aktiviti ekonomi,” kata Shahidan Kassim selepas melakukan tinjauan Agrobazaar dan Karnival Trak Makanan Putrajaya, di sini hari ini.

Tahun lalu, pengoperasian Bazar Ramadan di semua Wilayah Persekutuan dibenarkan dengan pematuhan SOP ketat antaranya kawalan keluar masuk pengunjung dan penjarakan fizikal.

Mengenai kebimbangan peningkatan kes COVID-19, ujar beliau pihaknya akan terus memantau perkembangan semasa serta menasihatkan orang ramai agar sentiasa berwaspada.


SOP suhu dimansuhkan bermula Jumaat ini.

KUALA LUMPUR, 8 Februari- Kerajaan memutuskan untuk memansuhkan prosedur operasi standard (SOP) pemeriksaan suhu di premis bermula 11 Februari ini.Menteri Kanan Pertahanan, Datuk Seri Hishammuddin Tun Hussein berkata, langkah dilaksanakan dengan mengambil kira pandangan daripada Kementerian Kesihatan Malaysia (KKM).Bagaimanapun katanya, daftar masuk menggunakan aplikasi MySejahtera masih diwajibkan. "Dengan pemansuhan ini, pihak pemilik premis tidak lagi diwajibkan untuk menyediakan alat pengimbas suhu dan buku rekod daftar masuk di pintu-pintu masuk premis masing-masing. "Bagaimanapun sekiranya pemilik-pemilik premis masih ingin meneruskan pelaksanaan SOP pemeriksaan suhu dan buku rekod daftar masuk ini, kerajaan amat mengalu-alukan dan menggalakkannya," katanya pada sidang media khas sempena mesyuarat kuartet menteri COVID-19 di Wisma Pertahanan, di sini pada Selasa.Hishamuddin turut mengulas situasi berhubung pengunjung terutama warga emas yang tidak mempunyai telefon pintar untuk mendaftar masuk premis menggunakan aplikasi MySejahtera.Katanya, pemansuhan berkenaan perlu dilakukan bagi memastikan negara bergerak ke hadapan."Kalau kita baca buku rekod, macam-macam contengan ada, ini tidak menggambarkan keadaan sebenarnya. Jadi untuk bergerak ke hadapan lebih balik kita tumpukan tujuh tonggak seperti disebut sebelum ini."Kalau kita masih dalam takuk dahulu, pada masa sama kita lihat ke hadapan dengan pendekatan baharu, akhirnya orang akan keliru."Jadi suhu badan dan buku itu tidak menjadi pertimbangan kita lagi," katanya.


Fasa peralihan ke endemik bergantung kepada JKKPP

KUALA LUMPUR, 8 Februari- Keputusan melaksanakan fasa peralihan ke endemik bergantung kepada Jawatankuasa Khas Pengurusan Pandemik COVID-19 (JKKPP) yang dipengerusikan oleh Perdana Menteri, Datuk Seri Ismail Sabri Yaakob serta turut melibatkan ahli-ahli parlimen pembangkang serta pakar-pakar kesihatan.Menteri Kanan Pertahanan Datuk Seri Hishammuddin Tun Hussein berkata,fasa ‘peralihan ke endemik’ merupakan satu pendekatan menyeluruh dalam menuju hidup bersama COVID-19.Jelasnya, terdapat tujuh tonggak di bawah pendekatan ini menerusi penelitian Kuartet.“Antaranya pematuhan satu prosedur operasi standard (SOP) umum dan sembilan garis panduan, sistem amaran dan tindakan (Heightened Alert System – HAS) dan National Testing Strategy.“Turut terkandung adalah TRIIS (Test, Report, Isolate, Inform, Seek); Automated FTTIS (Find, Test, Trace, Isolate, Support); pembukaan sempadan negara secara berperingkat serta duta-duta pemerkasaan komuniti,” katanya pada sidang media selepas Mesyuarat Kuartet Menteri di Wisma Pertahanan, di sini.Hishamuddin berkata, sejak akhir-akhir ini banyak pihak mula bimbang susulan gelombang penularan varian Omicron serta peningkatan jumlah kes harian COVID-19."Setakat ini perancangan berkaitan fasa peralihan ke endemik di peringkat Kuartet Menteri COVID-19 telah selesai. Saya tahu banyak pihak mula bimbang susulan gelombang penularan Omicron sedang meningkat dalam kes harian tetapi kita tidak boleh berganjak daripada perancangan ke fasa seterusnya (endemik). Tambahnya, bagi melaksanakan fasa peralihan ke endemik, sistem kesihatan negara khususnya penggunaan katil di wad dan unit rawatan rapi (ICU) perlu berada dalam keadaan terkawal.“Seperti yang dapat dilihat daripada laporan Kementerian Kesihatan (KKM) hari ini, biarpun jumlah kes harian terus meningkat, namun jumlah yang dirawat di wad dan Unit Rawatan Rapi adalah rendah.“Ini menunjukkan sistem kesihatan negara berada dalam keadaan terkawal, selari dengan kenyataan Menteri Kesihatan semalam,” katanya.Pada masa sama, beliau memberi jaminan bahawa kerajaan tidak akan melaksanakan Perintah Kawalan Pergerakan (PKP) secara besar-besaran di seluruh negara.“Sekiranya berlaku peningkatan kes di sesuatu kawasan, hanya di lokaliti itu Perintah Kawalan Pergerakan Diperketatkan (PKPD) akan dikuatkuasakan," katanya lagi.


MPN syor Malaysia buka pintu sempadan 1 Mac ini

PUTRAJAYA, 8 Februari - Majlis Pemulihan Negara (MPN) mengesyorkan untuk membuka sempadan negara sepenuhnya bermula 1 Mac ini tanpa keperluan kuarantin wajib.Pengerusi Majlis Pemulihan Negara (MPN), Tan Sri Muhyiddin Yassin mencadangkan pembukaan semula sempadan negara sebagai langkah menyokong pemulihan negara.Menurutnya keputusan itu dibuat selepas mempertimbangkan cadangan oleh Ketua Pengarah Imigresen, Datuk Seri Khairul Dzaimee Daud."Majlis bersetuju supaya sempadan negara dapat dibuka sepenuhnya seawal 1 Mac 2022, tanpa keperluan kuarantin wajib."Namun ujian COVID-19 sebelum berlepas dan sejurus tiba di pintu sempadan negara perlu dilakukan mengikut syor Kementerian Kesihatan (KKM)," katanya pada sidang media selepas mempengerusikan mesyuarat MPN, hari ini.

Katanya pembukaan sempadan negara perlu dilaksanakan secara terancang dan berdasarkan penilaian risiko semasa."Maklumat terperinci tentang syarat-syarat tertentu, sama ada kuarantin atau tidak akan diumumkan oleh KKM dalam masa terdekat". MPN sebelum ini mencadangkan sempadan negara dibuka kepada pelawat antarabangsa selewat-lewatnya pada 1 Januari tahun ini.Menurut Muhyiddin pembukaan sempadan boleh dibuat secara berperingkat dengan mengambil kira prosedur operasi standard (SOP) tertentu termasuk kuarantin dan ujian saringan COVID-19 sebagai langkah berjaga-jaga susulan penularan varian Omicron.


Perkeso perkukuh inisiatif bantu pencarum hilang upaya

LANGKAWI, 8 Februari- Pertubuhan Keselamatan Sosial (Perkeso) memperkukuh inisiatif pengurusan individu hilang upaya menerusi bantuan peralatan program rehabilitasi psikologi. Pelaksanaannya bermula di Kedah melibatkan tiga hospital, Hospital Sultanah Maliha Langkawi, Hospital Kulim dan Hospital Sultan Abdul Halim, Sungai Petani.Ketua Eksekutif Perkeso, Datuk Seri Dr Mohammed Azman Aziz Mohammed berkata, program Tanggungjawab Sosial Korporat (CSR) pertubuhan itu menyasarkan penerima faedah Perkeso dan pesakit psikiatrik yang sedang dalam rawatan.  "Sumbangan CSR kepada beberapa hospital dalam kita melaksanakan salah satu inisiatif membantu pencarum Perkeso yang mengalami hilang upaya akibat masalah psikososial untuk kembali bekerja," ujar beliau ketika ditemui media selepas menyerahkan sumbangan peralatan memasak kepada Hospital Sultanah Maliha di Langkawi.  Hospital Kulim pula menerima sumbangan pembinaan tempat mencuci kereta, manakala Hospital Sultan Abdul Halim menerima peralatan menjahit.


Akhlak dan moral semakin runcing kerana alpa dunia siber

PUTRAJAYA, 8 Februari - Orang ramai dinasihatkan agar menjadi warga digital yang beretika dan berintegriti dalam mendepani ancaman siber yang semakin kompleks.Menteri Komunikasi dan Multimedia, Tan Sri Annuar Musa berkata setiap pihak memainkan peranan penting untuk membina komuniti digital yang berdaya tahan serta berupaya bertindak secara berilmu, adil dan progresif ke arah kesejahteraan siber."Evolusi teknoligi digital sememangnya membantu serta memudahkan urusan, namun, kita hendaklah sentiasa bersiap siaga dalam mendepani ancaman dan serangan siber yang semakin berleluasa. "Keruntuhan moral, akhlak dan nilai murni dalam komuniti Keluarga Malaysia juga semakin meruncing akibat daripada kealpaan individu tersebut," katanya melalui satu kenyataan media, di sini hari ini.Terdahulu, Perdana Menteri, Datuk Seri Ismail Sabri Yaakob menerusi perkongsian Facebooknya berkata, kemajuan teknologi membawa masyarakat kepada penggunaan peralatan teknologi digital secara meluas sehingga ada kalangan masyarakat alpa dalam menjaga adab serta etika di dunia siber.

Hari Keselamatan Internet 2022 kali ini memberi penekanan kepada langkah-langkah membentuk komuniti digital Keluarga Malaysia yang sejahtera lagi progresif.Lebih 200 buah negara meraikan sambutan ini dengan objektif mendidik serta meningkatkan kesedaran orang ramai mengenai kepentingan keselamatan Internet agar mereka menjadi lebih beretika dan bertanggungjawab sewaktu menggunakan teknologi, Internet dan aplikasinya serta peranti digital.


Bijak dan selamat ke arah kesejahteraan siber - PM

KUALA LUMPUR, 8 Februari - Bersempena dengan sambutan Hari Keselamatan Internet 2022 – Edisi Malaysia yang bertemakan K.I.T.A Siber, Perdana Menteri, Datuk Seri Ismail Sabri menyeru seluruh Keluarga Malaysia supaya terus memupuk sikap bertanggungjawab ke atas diri sendiri dan orang lain.

Amalkan kaedah komunikasi yang mengambil kira ciri inklusif dan tanggungjawab di samping meningkatkan keakraban bagi membentuk komuniti digital yang harmoni.

"Ketika negara dilanda pandemik COVID-19, kebanyakan ahli Keluarga Malaysia telah beralih ke arah penggunaan teknologi digital dalam setiap aspek kehidupan mereka.

"Keadaan ini menyebabkan berlakunya transformasi pada pola komunikasi dan sosial, norma baharu," kata Ismail Sabri dalam laman Facebooknya.

Tambah beliau, situasi ini telah menyebabkan kebanyakan pengguna internet alpa untuk menjaga adab dan etika walaupun dalam dunia siber.

"Teknologi digital banyak membantu dan melancarkan aktiviti pengguna.

"Tetapi penyalahgunaan teknologi masih berlaku termasuklah dalam penggunaan Internet dan media sosial oleh mereka yang tidak bertanggungjawab, sehingga muncul pelbagai jenis ancaman serta jenayah siber," katanya.

Perdana Menteri mahu Keluarga Malaysia memainkan peranan untuk membentuk sahsiah dan mengamalkan kawalan kendiri bagi menyemai serta mengukuhkan kesepaduan komuniti dalam ekosistem siber agar ancaman dan jenayah siber dapat ditangani.

Dalam masa sama mewujudkan persekitaran siber yang positif dan sejahtera.

Selamat Hari Keselamatan Internet 2022. Sentiasa Bijak, Sentiasa Selamat. Bersama-sama ke Arah Kesejahteraan Siber.


PICKids berjalan lancar, Pulau Pinang bermula hari ini

KUALA LUMPUR, 7 Februari- PPV Pusat Konvensyen Ideal (IDCC) Shah Alam, Selangor dilapor menerima hingga 230 pendaftaran tempahan janji temu vaksinasi, setiap hari.Majoriti kanak-kanak dan ibu bapa, faham mengenai kepentingan untuk divaksinasi demi perlindungan diri daripada jangkitan virus.Proses vaksinasi di sini berjalan lancar, membabitkan 50 petugas, setiap hari.Setakat ini, pendaftaran vaksinasi membabitkan kanak-kanak berusia tujuh hingga 11 tahun melebihi kanak-kanak lima dan enam tahun.Selepas Lembah Klang, PICKids kini diperluas ke Pulau Pinang dengan program pemberian vaksin bermula hari ini.Bagi kanak-kanak dalam kelompok berisiko tinggi, proses vaksinasi dilaksana di Hospital Pulau Pinang dan Hospital Seberang Jaya.Kanak-kanak yang tiada penyakit pula akan disuntik di klinik kesihatan atau sekolah masing-masing.Sementara itu di Kelantan, PICKids dijangka bermula 13 Februari depan.Borang kebenaran ibu bapa untuk mendaftarkan anak-anak mereka juga telah diedarkan pihak sekolah.Pendaftaran juga boleh dilakukan secara dalam talian menerusi aplikasi MySejahtera.


Air empangan Bukit Merah susut, kilang terjejas

LENGGONG, 6 Februari- Penyusutan air di Empangan Bukit Merah di Bagan Serai akibat musim panas dan kering turut memberi kesan pada industri sekitar Taiping.Menteri Besar Perak, Datuk Seri Saarani Mohamad berkata, pihaknya ada menerima aduan beberapa kilang di kawasan berkenaan termasuklah kilang sarung tangan tentang kekurangan bekalan air menyukarkan operasi mereka.Menurut Saarani, perkara berkenaan akan dibawa pada Majlis Mesyuarat Kerajaan Negeri bagi membincangkan serta mencari penyelesaian.Jelasnya masalah itu turut memberi kesan kepada sektor perindustrian di kawasan tersebut.  "Jadi saya akan bawa sekali lagi dalam mesyuarat exco untuk kita membincangkannya bagaimana kaedah yang lebih berkesan walaupun kita tahu kaedah yang terbaik adalah dengan memindahkan air daripada Sungai Perak ke daerah Kerian , cuma ia melibatkan kos dan kita akan buat kajian terlebih dahulu," katanya. Beliau berkata demikian selepas hadir pada Program Kayuhan Muhibah Kesatuan Kakitangan Kemas Semenanjung Malaysia Cawangan Negeri Perak di Lenggong.Saarani berkata, kajian pembinaan terowong air dari Sungai Perak ke kolam Bukit Merah masih diteruskan bagi mengatasi isu itu.Sementara itu, meskipun kadar taburan hujan adalah tidak menentu di negeri ini, namun bacaan paras air di empat empangan utama sepanjang sungai Perak adalah terkawal.


SOP solat di masjid, berkesan cegah penularan COVID-19

KOTA BHARU, 6 Februari- Prosedur operasi standard (SOP) solat berjemaah yang sedia ada ketika ini terbukti berkesan mengekang penularan COVID-19.Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, ia berikutan tiada lagi kluster masjid dilaporkan setakat ini.Menurutnya, disebabkan itu juga, pihaknya mengekalkan SOP terbabit sehingga ke hari ini termasuk akan mengguna pakai SOP sama bagi solat terawih pada bulan Ramadan nanti."Sebab itu kami kekalkan SOP itu sehingga ke hari ini dan sekiranya ada berlaku perubahan dalam tempoh dua bulan lagi sebelum kita menyambut Ramadan, ia akan diumumkan oleh kerajaan. Sekiranya ada, ia terpulang kepada pandangan majlis agama negeri masing-masing untuk menggunakan SOP yang berkesan."Kita juga belajar daripada beberapa insiden yang berlaku pada bulan Ramadan lalu apabila ada kluster daripada kumpulan tarawih yang tidak mematuhi SOP,” katanya.Oleh itu, tegas Ahmad Marzuk, kerajaan dan pihak berkuasa akan mempergiatkan lagi pemantauan supaya jemaah mematuhi SOP yang ditetapkan.Beliau berkata demikian kepada pemberita selepas hadir pada Majlis Penyampaian Sumbangan Food Bank Yayasan Pembangunan Ekonomi Islam Malaysia (YaPEIM) di Kolej Uniti, Kota Bharu.Hadir sama, Ketua Pegawai Operasi Kolej Uniti Kota Bharu, Mohd Shaharom Azmin dan Pengurus Besar Pusat Pentadbiran YaPEIM Kelantan Nik Mohd Nurul Ihsan Salleh.Sebelum ini, Jabatan Kemajuan Islam Malaysia (JAKIM) dilaporkan tidak berhasrat untuk memperkenalkan SOP khusus bagi ibadah tarawih sempena Ramadan akan datang sebaliknya akan mengekalkan SOP sedia ada.


SPAN luluskan RM920 juta, tampung keperluan air Pahang

KUANTAN, 6 Februari - Sehingga tahun 2024 peruntukan sebanyak RM920 juta diluluskan bagi menampung keperluan jumlah air terawat yang tinggi di Pahang.Pengurusan Aset Air Berhad (PAAB) dengan kerjasama Pengurusan Air Pahang Berhad (PAIP) merancang untuk membina tiga loji air baharu di daerah Rompin, Kuantan dan Temerloh. Ketua Pegawai Eksekutif PAAB Abdul Hadi Ali berkata, dengan penambahan loji-loji tersebut dijangka akan menambah kapasiti bekalan air sebanyak 250 juta liter air sehari di negeri itu.  Ia juga bagi membaik pulih loji-loji sedia ada seperti di daerah Bera dan Bentong, serta penggantian paip lama hampir semua daerah dalam negeri itu.  "Ini salah satu memang pakej penstrukturan semula di negeri-negeri di Malaysia. Dan dengan perjanjian ini industri bekalan air di Pahang menjadi kewajipan kepada PAAB untuk membangunkan prasarana-prasarana bekalan air di Pahang. Jadi kita akan bekerja dengan rapat sekali dengan PAIP dan kita akan melaksanakan pelan perniagaan PAIP yang diluluskan oleh SPAN," kata Abdul Hadi selepas Majlis Penyerahan Sumbangan Misi Pasca Banjir PAAB di sini. Pada majlis itu, PAAB memperuntukkan sebanyak RM300,000 untuk membantu 1,000 penduduk di daerah Kuantan yang terjejas banjir.  Setiap mereka menerima barangan keperluan harian seperti kit pembersihan, bantal, tuala, selimut dan beras.  Selain itu 10 buah institusi yang ditenggami banjir seperti sekolah, rumah anak yatim dan masjid serta surau masing-masing menerima wang tunai sebanyak RM10,000.


PRU DUN Johor: Bomba sedia hadapi sebarang kemungkinan

JOHOR BAHRU, 6 Februari - Menjelang Pilihanraya Umum (PRU) Dewan Undangan Negeri (DUN) Johor. Jabatan Bomba dan Penyelamat Johor bersedia dari segi keselamatan, terutama premis yang akan digunakan sebagai tempat penamaan calon, pusat pengundian awal dan penjumlahan undi nanti. Pengarahnya, Datuk Yahaya Madis memaklumkan, tumpuan diberi dari aspek laluan kecemasan sekiranya berlaku kecemasan seperti kebakaran.  Persediaan akan dimulakan sebaik sahaja pengumuman dibuat Suruhanjaya Pilihan Raya nanti.  "Jabatan Bomba juga telah diarah membuat rondaan dekat pos-pos panas. Kita bimbang ada perkara tak diingini, jadi bomba akan buat rondaan untuk pastikan tak ada unsur-unsur kebakaran dikawasan pos panas", katanya.Beliau juga memaklumkan, hanya 20% daripada keseluruhan anggota dibenarkan mengambil cuti tahunan, sepanjang PRU DUN Johor.  Manakala, anggota yang bertugas di luar kawasan mengundi, akan diarahkan membuat undian secara pos.


Melaka jalin kerjasama dengan Indonesia, isi kekosongan sektor perhotelan dan pelancongan kesihatan

BANDARAYA MELAKA, 6 Februari - Kerajaan Negeri Melaka akan menjalin kerjasama dengan wilayah Pekanbaru dan Dumai, Indonesia bagi mendapatkan tenaga buruh untuk mengisi kekosongan dalam sektor perhotelan serta pelancongan kesihatan di negeri itu.Exco Pelancongan, Warisan dan Kebudayaan, Datuk Muhammad Jailani Khamis berkata usaha itu dilaksana kerana kedua-dua sektor berkenaan berdepan kekurangan tenaga kerja khususnya di kalangan anak tempatan yang kurang berminat mengisi kekosongan di dalam sektor berkenaan.Menurut Datuk Muhammad Jailani biarpun Melaka Melaka terkenal sebagai negeri pelancongan kesihatan dan mempunyai banyak hotel , ia menghadapi sedikit masalah kerana rakyat Melaka tidak mahu bekerja pada gaji minimum.Sehubungan itu, antara solusi yang dirancang ialah memberi ruang kepada pelajar Indonesia untuk melakukan latihan industri di Melaka, sekurang-kurangnya dalam tempoh enam bulan dalam kedua-dua sektor.Beliau berkata kerjasama itu akan dibincang bersama dengan wakil agensi dan pihak terbabit di Indonesia menerusi lawatan kerjanya ke Jakarta selama seminggu bermula hari ini.


Pakej Keluarga Malaysia KL tingkatkan kualiti hidup, penyampaian dalam talian - PM

KUALA LUMPUR, 6 Februari - Perdana Menteri, Datuk Seri Ismail Sabri Yaakob mengumumkan Pakej Kesejahteraan Keluarga Malaysia Kuala Lumpur (PKKMKL) yang bakal meningkatkan kualiti kehidupan rakyat dan penyampaian perkhidmatan yang pantas secara dalam talian.Beliau berkata, Dewan Bandar Raya Kuala Lumpur (DBKL) sedang dan akan melaksanakan beberapa inisiatif bagi membolehkan warga kota mendapat kehidupan yang lebih selesa."DBKL akan membina 5,000 ‘council home’ untuk disewa kepada warga kota dengan keluasan minimum 750 kaki persegi. "DBKL juga akan membuat pembaikan lif yang melibatkan 306 buah lif di 31 lokasi Projek Perumahan Rakyat/Perumahan Awam (PPR/PA) dan akan dilaksanakan dalam tempoh dua tahun," kata Ismail Sabri ketika berucap dalam Majlis Sambutan Ulang Tahun ke-50 Bandar Raya Kuala Lumpur, di sini.Beliau berkata bagi meningkatkan penyampaian perkhidmatan yang pantas, urusan secara dalam talian akan diperkemas."Kelulusan lesen premis perniagaan dalam tempoh 24 jam. Permohonan permit pembinaan bagi pembangunan berskala kecil dan keputusan permohonan boleh diperoleh dalam tempoh tiga hari sahaja. "Sebagai insentif untuk menggalakkan warga kota melakukan urusan secara dalam talian, pembayaran yang melibatkan semua fi permohonan, akan diberikan rebat 10% sepanjang tahun 2022," katanya.


DBKL perlu dinamik,produktif urus isu perbandaran - PM

KUALA LUMPUR, 5 Februari - Meniti usia 50 tahun, Kuala Lumpur harus lebih bersedia mendepani cabaran serta melihat kepada keperluan penduduknya di masa hadapan.Perdana Menteri, Datuk Seri Ismail Sabri Yaakob berkata sebagai Pihak Berkuasa Tempatan (PBT) yang mentadbir Kuala Lumpur, Dewan Bandaraya Kuala Lumpur (DBKL) perlu dinamik dan produktif dalam mengurus isu perbandaran serta memperkasakan penyampaian perkhidmatan.

"Keluarga Malaysia mengamalkan prinsip tiada yang dipinggirkan, bagai berdiri sama tinggi, duduk sama rendah,bersukat sama paras, bertimbang sama berat. Prinsip ini terpakai dalam mengurus dan mentadbir bandaraya Kuala Lumpur.

"Golongan B40 misalnya, perlu diambil perhatian bagi memastikan keperluan asas mereka terbela," katanya pada Majlis Sambutan Ulang tahun ke-50 bandar raya Kuala Lumpur di Taman Botani Perdana, di sini.Ismail berkata, ekonomi merupakan penggerak utama sesebuah bandar raya.

Katanya, tarikan utama sesebuah bandar raya itu adalah melihat kepada keupayaan dalam mewujudkan peluang pekerjaan."Pembentukan bandar raya yang mampan perlu mengambil kira keperluan ekonomi sesebuah bandar supaya ia benar- benar mewujudkan bandar raya yang mampan untuk semua."Dengan adanya faktor tarikan ini, maka bandar raya dapat terus berkembang secara holistik untuk jangka masa panjang," katanya.


Suami bunuh isteri: 34 kesan tikaman di badan mangsa

GEORGE TOWN, 5 Februari- Terdapat 34 kesan tikaman pada badan mangsa dipercayai dilakukan suaminya semalam, sebelum lelaki itu terjun dari tingkat 12 rumah mereka, di Paya Terubong, Pulau Pinang.Pemangku Ketua Polis Daerah Timur Laut Supt V.Saravanan berkata, hasil bedah siasat yang dijalankan di Hospital Pulau Pinang hari ini mendapati, wanita malang berusia 46 tahun itu maut akibat tikaman berkenaan.Jelas Superintendan Saravanan, wanita itu dipercayai meninggal dunia iaitu kira-kira tiga jam sebelum pihak polis menemui mayatnya."Mayat ditemukan dengan berlumuran darah di atas katil, dalam sebuah bilik di rumah pasangan berkenaan. Kemungkinan insiden berlaku bermotifkan cemburu, dan pasangan tersebut dipercayai sering bergaduh sejak tiga bulan lepas," katanya.Semalam, pihak polis bergegas ke lokasi, selepas menerima laporan daripada ibu mangsa pada pukul 12.30 tengah hari selepas rumah anak dan menantunya gagal dibuka kerana berkunci dari dalam.Superintendan Saravanan berkata, semasa kejadian anak lelaki mangsa yang berusia 18 tahun tiada di rumah, kerana tidur di rumah neneknya di Air Itam, iaitu tidak jauh dari rumah pasangan tersebut.Terdahulu, pada 7.38 pagi, polis menerima laporan berhubung mayat seorang lelaki berusia 54 tahun ditemukan di kawasan flat itu, dan siasatan mendapati mangsa terjun dari tingkat 12 flat tersebut.


KPPK kerja keras jaga kepentingan minyak sawit terpelihara

PUTRAJAYA, 5 Februari - Kementerian Perusahaan Perladangan dan Komoditi (KPPK) terus bekerja keras memastikan kepentingan jangka panjang industri minyak sawit terpelihara seterusnya membantu pekebun kecil kelapa sawit dan pihak berkepentingan lain.

Menterinya, Datuk Zuraida Kamaruddin berkata usaha akan terus dipergiat walaupun ketika ini terdapat sekatan yang dilakukan oleh Amerika Syarikat dan Kesatuan Eropah terhadap minyak sawit negara.

Menerusi satu kenyataan, Datuk Zuraida berkata, kementerian akan terus berusaha memperluas pasaran minyak sawit ke pasaran luar negara khususnya di Asia Barat seperti Turki dan Arab Saudi.

Terdapat peningkatan eksport minyak sawit negara ke Turki dengan jumlah 703,588 tan pada 2021 selain komitmen Arab Saudi untuk meningkatkan import minyak sawit Malaysia kepada 500,000 tan dengan nilai dianggarkan mencecah RM1.5 bilion.

Beberapa Memorandum Persefahaman (MoU) telah ditandatangani dengan beberapa syarikat di Arab Saudi, semasa lawatannya baru-baru ini.

KPPK turut menjalin kerjasama dalam tiga bidang termasuk pembinaan terminal tangki penyimpanan di Jeddah, menjadikan Arab Saudi sebagai hab eksport semula minyak sawit Malaysia.

Selain itu, beliau berkata, buat kali pertama dalam sejarah industri sawit negara, harga minyak sawit mentah mencecah harga tertinggi sepanjang masa iaitu RM5,750 satu tan selama dua hari berturut-turut pada 3 dan 4 Februari lalu.


Amalkan integriti dan akauntabiliti dalam tadbir urus - Raja Muda Perlis

SIMPANG EMPAT, 5 Februari - Raja Muda Perlis, Tuanku Syed Faizuddin Putra Jamalullail mengingatkan semua pihak bahawa tadbir urus yang mementingkan integriti dan akauntabiliti akan mendidik masyarakat supaya mengamalkan sikap yang lebih positif.  Pendekatan itu adalah satu kemestian yang perlu dipraktikkan sekiranya inginkan sebuah organisasi yang mantap dan berjaya.

Titah baginda, tadbir urus yang baik juga akan dapat menggalakkan budaya dan nilai yang lebih baik dalam kalangan rakyat untuk jangka masa panjang.

Tadbir urus yang baik bukan sahaja membawa manfaat kepada sesebuah organisasi itu, malah para pelanggan akan mendapat faedah daripadanya. Tuanku Syed Faizuddin bertitah demikian selepas berkenan merasmikan Kilang Capal Dr Saad yang dinaiktaraf di Kampung Chemumar Tengah, Simpang Empat, Perlis.  Kilang yang dimiliki Saad Saep itu telah beroperasi di lokasi yang sama sejak penubuhannya pada tahun 2001 dengan moto, Memartabatkan Warisan Capal selain mendapat sokongan dan bantuan daripada Pejabat Kraftangan Malaysia Cawangan Perlis.


Malaysia zahir kesediaan bekerjasama dengan Qatar, bangun semula Afghanistan

PUTRAJAYA, 4 Februari - Malaysia menzahirkan kesediaan untuk bekerjasama dengan Qatar dalam usaha pembangunan semula Afghanistan.Kesedian itu termasuk penyelarasan misi bantuan kemanusian, di samping membuka pintu kerjasama baharu antara kedua-dua negara khususnya dalam bidang ekonomi, pendidikan dan kebajikan bagi manfaat bersama.Komitmen itu merupakan fokus utama lawatan kerja selama empat hari Utusan Khas Perdana Menteri Ke Timur Tengah, Tan Sri Abdul Hadi Awang ke Qatar pada 31 Januari hingga 4 Februari 2022 dengan mandat dan persetujuan Perdana Menteri, Datuk Seri Ismail Sabri Yaakob."Tujuan lawatan ini adalah untuk terus memperkukuhkan hubungan dua hala antara Malaysia dan Qatar yang sedia terjalin serta membincangkan isu-isu yang melibatkan kepentingan bersama di rantau Timur Tengah dan umat Islam seluruhnya," menurut kenyataan Pejabat Utusan Khas Perdana Menteri Ke Timur Tengah, yang dikeluarkan petang ini.Dalam lawatan itu, Abdul Hadi berkesempatan mengadakan kunjungan ke Pejabat Kedutaan Malaysia di Qatar yang baharu dan beramah mesra dengan rakyat Malaysia yang menetap di sana.Beliau turut mengadakan pertemuan dengan pemegang taruh utama seperti Perdana Menteri Qatar, Sheikh Khalid bin Khalifa bin Abdul Aziz Al-Thani; Menteri Perdagangan dan Industri, Sheikh Mohamed bin Hamad bin Qassim Al-Abdullah Al-Thani dan Penolong Menteri Luar dan Jurucakap Kementerian Luar Negeri, Lolwah binti Rashid Al-Khater."Abdul Hadi kini sedang menjalani kuarantin di rumah mengikut ketetapan Kementerian Kesihatan Malaysia (KKM)," tambah kenyataan itu.


Kerajaan cari penyelesaian menyeluruh, lapan langkah strategik tambah baik pengurusan bencana

PUTRAJAYA, 4 Februari- Semua Kementerian dan agensi disaran untuk membuat penetapan sebanyak lima peratus daripada perbelanjaan mengurus dan pembangunan bagi tujuan pengurusan bencana pada masa akan datang. Perdana Menteri, Datuk Seri Ismail Sabri Yaakob, berkata ini penting bagi persiapan perbelanjaan persediaan bencana, pemulihan dan pasca bencana serta pencegahan dan mitigasi risiko bencana."Bencana banjir yang berlaku baru-baru ini amat memberi kesan kepada rakyat bukan sahaja terhadap harta benda sehingga mengakibatkan kerugian RM6.1 bilion, malah kehilangan nyawa. "Apa yang berlaku ini seharusnya menjadi titik permulaan untuk merangka paradigma baharu bagi menghadapi bencana banjir pada masa akan datang," jelas Perdana Menteri menerusi satu kenyataan media selepas mempengerusikan Mesyuarat Jawatankuasa Pengurusan Bencana Pusat (JPBP) secara telesidang semalam.Mesyuarat itu bagi membincangkan secara terperinci situasi dan penilaian awal After Action Review (AAR) Monsun Timur Laut (MTL) 2021/2022.Tidak mahu lagi melihat bencana banjir menjejaskan kesejahteraan hidup rakyat, menerusi mesyuarat itu kerajaan bersetuju menggariskan lapan langkah strategik menambah baik pengurusan bencana negara yang telah dibentangkan Agensi Pengurusan Bencana Negara (NADMA)Langkah itu adalah Pemerkasaan Dasar, Perundangan dan Mekanisme Berkaitan Pengurusan Bencana & Pengurangan Risiko Bencana (DRR), Penekanan Terhadap Inisiatif DRR, Penyediaan Dana untuk Pengurusan Bencana dan DRR, Pengukuhan Mekanisme Koordinasi dan Kompetensi Stakeholders Pengurusan Bencana serta Penambahbaikan Sistem dan Penyampaian Maklumat di dalam Pengurusan Bencana dan DRR.Selain itu Dasar dan Mekanisma Koordinasi Bantuan NGO dan Sukarelawan akan turut diperkasa, meningkatan Kemahiran di dalam Komunikasi Krisis dan Komunikasi Strategik, Peningkatan Kapasiti Komuniti Setempat dan Tumpuan Terhadap “Localization” di dalam Pengurusan dan DRR.Menurut Ismail, pemerkasaan DRR di peringkat negeri dan daerah dapat memastikan pengurusan bencana banjir, dipertingkatkan berikutan satu platform yang diwujudkan bagi menyimpan semua repositori daftar risiko secara sistematik.Selain itu mesyuarat juga bersetuju dengan penekanan terhadap konsep ‘whole of society approach’ yang perlu diterjemahkan dalam dasar, pengoperasian dan latih amal bencana dengan penglibatan bersama agensi kerajaan dan Organisasi Masyarakat Sivil (CSO)."Pada masa yang sama, pemerkasaan kapasiti komuniti setempat akan dipertingkatkan melalui ketua komuniti yang akan bertindak sebagai initial responder. Mereka akan dibekalkan dengan kelengkapan asas dan bantuan untuk melaksanakan tindakan awal, katanya.Kerajaan juga akan turut melaksanakan pengenalan subjek utama dalam menangani bencana di pelbagai peringkat pendidikan iaitu sekolah, kolej dan universiti agar dapat diadaptasi sebagai norma baharu.Mesyuarat semalam, dihadiri Menteri-Menteri Besar dan Ketua Menteri, Menteri dan Timbalan Menteri di Jabatan Perdana Menteri (Tugas tugas Khas), Ketua Setiausaha Negara (KSN), Panglima Angkatan Tentera (PAT), Ketua Polis Negara (KPN), Ketua Pengarah Agensi Pengurusan Bencana Negara (NADMA), Ketua-Ketua Setiausaha Kementerian dan Ketua Pengarah Agensi-agensi yang berkaitan.


Media sosial bukan tempat lepaskan amarah

ALOR SETAR, 4 Februari- Mufti Kedah, Datuk Syeikh Fadzil Awang menasihati pengguna media sosial yang menjadikan platform tersebut sebagai tempat melepaskan amarah dan memperlekehkan orang lain terutama golongan agamawan. Beliau berpendapat, tidak salah memberi pandangan tapi harus tahu batasnya.Menurut beliau, nilai diri seseorang itu akan lebih mulia di sisi tuhan jika mengamalkan sikap bersederhana, menegur serta memberi komen secara berhemah.  Beliau mengulas sikap segelintir netizen yang sering mengkritik agamawan dan ulama secara terbuka di media sosial. Beliau ditemui pada Majlis Penyerahan Zakat Ayam Bismi dan Majlis Perasmian Rumah Makan Percuma di Simpang Empat, Alor Setar.


Kaedah tangani isu penderaan pembantu rumah sedang diperhalusi

KUALA LUMPUR, 3 Febuari - Pelbagai aduan telah dibuat oleh pembantu rumah terutamanya warga Indonesia yang dizalimi majikannya.Menteri Dalam Negeri, Datuk Seri Hamzah Zainuddin berkata satu kaedah baharu sedang diperhalusi setelah perbincangan bersama Menteri Dalam Negeri Indonesia diadakan dalam sesi lawatannya ke Indonesia baru-baru ini. "Dalam perbincangan itu, saya ingin mencari satu kaedah yang lebih sesuai terutamanya apabila mereka sudah mula mendaftar untuk berkerja sebagai pembantu rumah."Mereka tidak boleh mengunakan pasport biasa, namun perlu ada pasport khas di antara Malaysia dan Indonesia. Untuk menjadi pembantu rumah, mereka tidak boleh melakukan kerja lain," jelasnya kepada Berita RTM selepas rakaman rancangan Inklusif di Angkasapuri.Tambahnya, Kementeriannya juga sedang mencari kaedah terbaik untuk mengesan keberadaan pembantu rumah asing di rumah majikan bagi mengelakkan mereka melakukan kerja di luar."Pada masa yang sama, mencari penyelesaian dalam menangani isu pembantu rumah warga asing yang dizalimi majikan," katanya.


Pasukan Unit Tindakan Khas ditempatkan di Sabah

KUALA LUMPUR, 3 Febuari- Pasukan Unit Tindakan Khas (UTK) yang ditempatkan di pantai timur Sabah akan menjadi pasukan respons pertama jika terdapat ancaman besar.Timbalan Ketua Polis Negara Datuk Razarudin Husain memaklumkan, pasukan itu akan menentukan tahap keselamatan dan ketenteraman awam di pantai timur negeri berkenaan."Walaupun di Sabah tiada sebarang ancaman anasir luar Malaysia, tapi PDRM tetap menambah anggota bagi menjamin keselamatan di negeri itu,"Memang ada komando di sana, namun kami tambahkan penugasan yang akan segera bertindak sekiranya terdapat respon di darat mahupun di laut," jelasnya dalam Sidang Media Majlis Pride Of Workmanship Award oleh Rotary Malaysia di ibu negara.Seramai 10 pegawai menerima sijil pengiktirafan di atas sumbangan yang diberikan kepada masyarakat khususnya sepanjang pandemik COVID-19.


Kibar bendera Wilayah, pupuk semangat cinta 'Keluarga Malaysia'

KUALA LUMPUR, 3 Febuari- Sebanyak 100,000 bendera diedarkan membabitkan 71,000 bendera di Kuala Lumpur, 15,530 di Putrajaya dan 18,000 di Labuan.Kempen turut dilaksanakan di tiga pusat beli-belah terkemuka dalam usaha memupuk semangat dalam kalangan warga kota untuk sama mengibarkan bendera Wilayah Persekutuan. "Ini sekaligus dapat meningkatkan lagi kecintaan dan rasa sayang kepada Wilayah Persekutuan sebagai sebuah Keluarga Malaysia," kata Menteri Wilayah Persekutuan, Datuk Seri Dr Shahidan Kassim dalam sidang media selepas pelancaran kempen kibar bendera, hari ini."Pelancaran Kempen Kibar Bendera Wilayah Persekutuan pada kali ini dilaksanakan di Pusat Membeli Belah terkemuka di Suria KLCC, Pavilion KL dan Mid Valley Megamall," jelasnya.Dengan menaiki Bas Hop on Hop-off KL bertolak jam 10 pagi dari Menara Dewan Bandaraya Kuala Lumpur diiringi Ketua Setiausaha Wilayah Persekutuan Datuk Seri Rosida Jaafar, Timbalan Menteri Wilayah, Datuk Seri Jalaluddin Alias dan Datuk Bandar Kuala Lumpur, Datuk Seri Mahadi Che Ngah.Sepanjang kempen kibar bendera itu beliau turut mengedarkan sumbangan dan bendera wilayah persekutuan di setiap lokasi.


Badan Koordinasi TVET Kerajaan-Industri diperakui, perkasa modal insan TVET

PUTRAJAYA, 3 Februari- Mesyuarat Majlis Pendidikan dan Latihan Teknikal dan Vokasional Negara (MTVET) mengiktiraf penubuhan Badan Koordinasi TVET Kerajaan-Industri atau 'Government Industry TVET Coordination Body,' (GITC).Perdana Menteri, Datuk Seri Ismail Sabri Yaakob yang mempengerusikan mesyuarat tersebut berkata buat julung kalinya, badan yang diterajui industri tersebut akan terlibat secara langsung dalam pembangunan modal insan TVET negara, khususnya berkaitan keperluan kemahiran dan tenaga kerja dalam bidang tersebut.Mesyuarat MTVET itu turut dihadiri oleh 13 menteri, tokoh industri termasuk dari Persekutuan Pekilang-pekilang Malaysia, ahli akademik dan wakil pelajar."Keanggotaan GITC terdiri daripada 12 persatuan berdasarkan sektor industri yang bersetuju bersama-sama berganding bahu menjayakan agenda TVET negara melalui GITC," katanya menerusi satu kenyataan.Perdana Menteri turut menjelaskan mesyuarat itu juga telah bersetuju dengan pelaksanaan TVET Collaboration Hub, melibatkan 11 kementerian dan diselaraskan oleh Kementerian Pengajian Tinggi (KPT). Inisiatif itu bakal menjadi platform kolaborasi strategik kepakaran, peralatan dan teknologi antara pusat kecemerlangan dengan institusi-institusi TVET, pihak berkuasa wilayah ekonomi dan industri. "Sejumlah 12 hab telah dikenal pasti termasuk automotif, semikonduktor, marin, penyaman udara, aeroangkasa, robotik, rel, telekomunikasi, hospitaliti dan pelancongan serta teknologi makanan yang akan dilaksanakan di Semenanjung, Sabah dan Sarawak," katanya.Tambah Perdana Menteri, mesyuarat juga bersetuju secara dasar dengan cadangan penarafan tunggal TVET, namun proses libat urus bersama kementerian serta industri perlu dilaksanakan sebelum dibentangkan semula dalam mesyuarat MTVET yang akan datang.Inisiatif itu dijangka akan memperkukuh simbiosis ekosistem TVET dalam menghubungkan pihak-pihak yang terlibat untuk merapatkan jurang di antara permintaan dan penawaran tenaga kerja."Usaha-usaha yang dilaksanakan MTVET amat signifikan bagi merealisasikan strategi dan inisiatif yang dirangka di bawah Rancangan Malaysia Ke-12 (RMKe-12), kata Perdana Menteri.Bawah Bajet 2022, kerajaan telah memperuntukkan sebanyak RM6.6 bilion untuk memperkasa TVET melalui pelbagai inisiatif yang akan dilaksanakan oleh kementerian-kementerian dan agensi-agensi berkaitan.Inisiatif itu, jelas Perdana Menteri bakal menyediakan graduan yang menepati keperluan industri, meningkatkan kualiti institusi TVET, memperkukuh penawaran program berorientasikan industri dan memperhebat keterlibatan aktif industri."Sudah tiba masanya TVET menjadi pilihan utama para belia dalam mempersiapkan diri mereka untuk masa depan kerana TVET telah terbukti mampu melahirkan individu berkemahiran, terlatih dan berbudaya usahawan." kata Perdana Menteri.Dalam pada itu, Kementerian Pendidikan Malaysia (KPM) telah diminta membuat pendedahan awal sistem pendidikan TVET kepada pelajar Tingkatan 1, agar mereka boleh membuat pilihan yang bersesuaian dengan kecenderungan mereka.Sehingga kini, terdapat 1,295 penyedia TVET awam dan swasta yang merentasi 11 kementerian termasuk 22 institusi TVET kerajaan negeri di seluruh Malaysia, yang menyediakan pengajian peringkat sijil dan diploma."Kerajaan kini mengiktiraf Diploma Vokasional Malaysia (DVM) sebagai laluan ke rangkaian universiti teknikal awam di Malaysia (MTUN) iaitu Universiti Malaysia Perlis (UNIMAP), Universiti Teknikal Malaysia Melaka (UTeM), Universiti Tun Hussein Onn Malaysia (UTHM) dan Universiti Malaysia Pahang (UMP), katanya.


Terlibat kemalangan jalan raya, permit sekolah memandu tidak akan ditarik

PUTRAJAYA, 3 Febuari- Kementerian Pengangkutan tiada perancangan untuk menarik balik atau membatalkan permit sekolah memandu dan pengajar mereka yang bekas pelajarnya terlibat dalam kemalangan jalan raya.Menterinya Datuk Seri Dr Wee Ka Siong, melalui satu kenyataan memaklumkan, ia hanyalah satu pandangan peribadi dan bukan ketetapan dasar oleh kementerian pada masa ini."Sebarang hala tuju dasar atau cadangan penambahbaikan akan dikaji secara menyeluruh dan saintifik terlebih dahulu dengan mengambil kira pelbagai aspek berkaitan."Kementerian tidak mahu menuding jari secara melulu terhadap pihak tertentu dan seterusnya dipersalahkan semata-mata berdasarkan andaian atau hipotesis yang tidak berasas," katanya.Jelasnya lagi, kajian terperinci juga akan turut melibatkan sesi libat urus bersama semua pihak berkepentingan bagi mendapatkan pandangan serta cadangan penambahbaikan.


PICKids: Sela masa dos pertama dan kedua ditetapkan selama lapan minggu

KUALA LUMPUR, 3 Februari- Sela masa selama lapan minggu antara dos pertama dan kedua untuk Program Imunisasi COVID-19 Kebangsaan Kanak-Kanak (PICKids) dibuat bersandarkan kepada beberapa asas tertentu termasuk kesan sampingan vaksinasi.Menteri Kesihatan, Khairy Jamaluddin berkata syor itu telah ditetapkan oleh kumpulan pakar Kementerian Kesihatan Malaysia (KKM) selepas meneliti data pelbagai negara."Walaupun ada negara sela masa adalah lagi singkat, tetapi kita telah pun kaji perkara ini dan mengambil kira keyakinan orang ramai, ibu bapa dan juga usaha untuk mengurangkan kesan sampingan, maka telah dibuat ketetapan sela masa lebih panjang," jelas Khairy dalam sidang media selepas melancarkan PICKids di Hospital Tunku Azizah di sini hari ini.Tambanya, ketetapan sela masa lebih panjang dilaksanakan kerana mahu kesan perlindungan imunisasi yang lebih baik dan berkesan."Kajian mengenainya telah dilakukan oleh kumpulan pakar KKM," katanya.Untuk rekod beberapa negara di dunia memperuntukkan sela masa pemberian dos primer yang lebih singkat kepada kanak-kanak berusia lima hingga 11 tahun.


Enam mangsa insiden bot bertembung dibenarkan pulang

KUALA TERENGGANU, 3 Februari- Enam mangsa insiden pelanggaran bot di muara Sungai Besut yang menerima rawatan di Hospital Sultanah Nur Zahirah (HSNZ), Kuala Terengganu telah dibenarkan pulang.  Pengarah Jabatan Kesihatan Negeri Terengganu, Datuk Dr. Kasemani Embong berkata, empat mangsa telah dibenarkan pulang sejak semalam manakala dua lagi pada hari ini. Seorang mangsa berusia 70 tahun yang masih dirawat di hospital sama berada dalam keadaan stabil dan telah dipindahkan ke wad biasa. Isnin lalu, sebuah bot pelancong dari Pulau Perhentian yang membawa 29 penumpang dilaporkan bertembung dengan sebuah bot nelayan di muara Sungai Besut berhampiran jeti pelancongan Kuala Besut.  Susulan kejadian itu, tujuh penumpang bot pelancong yang terdiri daripada dua dewasa dan lima kanak-kanak berusia antara empat hingga 70 tahun dikejarkan ke HSNZ untuk rawatan lanjut.


PICKids program sukarela, tiada sekatan kepada kanak-kanak tidak divaksin

KUALA LUMPUR, 3 Februari - Program Imunisasi COVID-19 Kebangsaan Kanak-Kanak (PICKids) bagi kanak-kanak berumur 5 hingga bawah 12 tahun yang bermula hari ini adalah program secara sukarela dan tiada sekatan kepada yang tidak divaksinasi.Menteri Kesihatan, Khairy Jamaluddin berkata tiada apa-apa syarat wajib ditetapkan kepada ibu bapa kerana Kementerian Kesihatan (KKM) hanya ingin membina keyakinan ibu bapa agar mereka tampil untuk mendaftar anak masing-masing mendapatkan vaksin COVID-19."Untuk kanak-kanak mereka tiada syarat kelonggaran dan sebagainya kerana kalau kita meletakkan syarat hanya kanak-kanak yang lengkap vaksin boleh diberi kebebasan dan kelonggaran maka itu dilihat bukan secara sukarela lagi tetapi sedikit dan lebih menggalakkan. Kita tidak ada kenakan apa-apa syarat seperti mana orang dewasa," katanya.Beliau bercakap dalam sidang media selepas melancarkan PICKids di Hospital Tunku Azizah, di sini hari ini.Mengulas lanjut, Khairy memaklumkan vaksin yang digunakan iaitu PfizerBioNTech adalah vaksin Comirnaty formulari khas untuk kanak-kanak dan telah diluluskan oleh Pihak Berkuasa Kawalan Dadah (PBKD) Malaysia selain disahkan selamat dan mempunyai efikasi melindungi kanak-kanak daripada jangkitan teruk COVID-19. "Vaksin Pfizer ini selain daripada kelulusan yang diberikan di peringkat negara-negara lain seperti FDA, Singapura, Australia dan sebagainya, kita sendiri telah melakukan kajian terhadap data-data keselamatan dan keberkesanan bawah MPRA (Bahagian Regulasi Farmasi Kementerian Kesihatan) dan di bawah kumpulan kerja teknikal KKM. Kita juga telah memberi kelulusan dan mengesorkan bahawa vaksin ini selamat untuk digunakan," katanya.Dalam perkembangan berkaitan, Khairy berkata sebanyak 26 kematian direkodkan dalam kalangan kanak-kanak berusia 5 hingga bawah 12 tahun yang dijangkiti COVID-19 dalam tempoh enam bulan lalu."Mengambil kira prinsip 'tidak ada yang selamat sehingga semua orang selamat', Kementerian Kesihatan Malaysia (KKM) melihat kepada vaksinasi COVID-19 untuk kanak-kanak. Data berhubung jangkitan COVID-19 ke atas kanak-kanak yang dikumpul oleh KKM mendapati dalam tempoh enam (6) bulan yang lalu, seramai 147,282 kanak-kanak berusia 5 hingga bawah 12 tahun yang belum layak divaksinasi telah dijangkiti COVID-19 dan sebanyak 26 kematian dilaporkan," tambah beliau.


Pulihara tanah lembap memberi impak besar dalam melindungi ekosistem negara

PONTIAN, 3 Februari - Tanah yang lembap mempunyai nilai pemuliharaan yang tinggi dalam melindungi ekosistem negara daripada bencana seperti ribut, banjir dan hakisan tanah. Selain itu, ia juga bertindak sebagai penstabil cuaca tempatan dan menyerap karbon.Tapak Ramsar berfungsi bagi memastikan tanah lembap dipulihara dan diguna secara bijak di peringkat antarabangsa.Malaysia telah mendaftarkan tujuh kawasan sebagai Tapak Ramsar iaitu di Tasek Bera di Pahang, Tanjung Piai, Pulau Kukup dan Sungai Pulai di Johor, Kuching Wetland National Park di Sarawak, Lower Kinabatangan-Segama Wetlands dan Kota Kinabalu Wetlands di Sabah.Tapak-tapak ini dilindungi di bawah undang-undang perhutanan, taman negeri dan tanah sama ada sebagai hutan simpanan kekal, taman negeri atau kawasan perlindungan tanah lembap.Menurut Pengurus Taman Negara Tanjung Piai, Lili Tokiman, Tanjung Piai diistiharkan sebagai Tapak Ramsar pada 31 Januari 2003 dengan kawasan hutan bakau pinggir pantai berkeluasan 526 hektar. "Kalau menurut kajian awalan, semasa kita nak menjalankan Tapak Ramsar ini adalah yang pertamanya disebabkan oleh kawasan tanah lembap itu sendiri yang semakin pupus dan yang keduanya ia mempunyai kepelbagaian biodiversiti hutan bakau yang tinggi, di mana kita ada 29 spesis hutan bakau dan kawasan ini juga penting untuk kawasan persinggahan burung-burung hijrah," ujar beliau ketika berucap kepada media.Sempena ulang tahun ke-51 penubuhan Konvensyen Tanah Lembap Berkepentingan Antarabangsa atau lebih dikenali sebagai Konvensyen Ramsar, kempen Hari Tanah Lembap telah di adakan tahun ini yang memfokuskan tiga mesej utama iaitu Nilai, Pengurusan, Pemuliharaan serta Pelihara.


Dokumentasikan semua aliran silat dalam usaha pastikan seni silat tidak hilang ditelan zaman

TEMERLOH, 3 Februari - Persatuan Silat Negeri Pahang digesa mendokumentasikan semua aliran silat khususnya di negeri itu agar tidak hilang ditelan zaman.  Bahan berkenaan boleh diterbitkan di bawah Pusat Kajian Sejarah dan Tamadun Pahang Al-Sultan Abdullah dibawah Perbadanan Muzium Pahang untuk tatapan generasi baharu. Menurut Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi Pahang, Datuk Seri Mohd Sharkar Shamsuddin, pusat berkenaan mengalu-alukan pelbagai bahan berunsur sejarah, budaya dan ketamadunan negeri ini. "Perbadanan Muzium Negeri Pahang, saya telah mencadangkan supaya pengerusi PUSAKA negeri untuk kita bukukan semua jenis silat yang ada di negeri Pahang ini kerana kalau tidak ianya akan ditelan zaman apabila guru tersebut telah tiada. Maka silat tersebut tak ada lagi, tak wujud lagi, jadi sebab itu kita harap supaya ianya dapat dibukukan dan diterbitkan dibawah Pusat Kajian Al-Sultan Abdullah ini," beliau berkata demikian ketika berucap merasmikan Kejuaraan Silat Olahraga Jemputan Kebangsaan 2021 Kali ke-3 anjuran Pertubuhan Silat Cekak Harimau Malaysia di Dewan One Touch Futsal Lurah Semantan.Tambah beliau, peluang ini harus diambil segera bagi memastikan pengenalan seni silat ini dikekalkan keasliannya.


Persatuan Peruncit Bumiputera: Sambut baik tindakan komited kerajaan selesai isu bekalan, pengeluaran makanan

KUALA LUMPUR, 2 Februari - Persatuan Peruncit Bumiputera (BRO) menyambut baik keputusan kerajaan yang terus komited menyelesaikan isu bekalan dan pengeluaran makanan khususnya bagi ayam dan telur.Menurut Presidennya, Datuk Ameer Ali Mydin; pihaknya turut menzahirkan penghargaan di atas keputusan membuka permit import ayam kepada semua pemegang Permit Kelulusan (AP).Ia termasuk pembukaan AP kepada pengusaha-pengusaha pasar raya besar.Bagi memastikan penternak-penternak ayam tempatan kekal berdaya saing, BRO mengharapkan Kerajaan akan terus memastikan langkah intervensi atau pemberian subsidi yang saksama kepada mereka dapat dimuktamadkan segera.Kesungguhan yang ditunjukkan pentadbiran Perdana Menteri jelas menyatakan keseriusan menangani isu kenaikan harga barangan yang sedang berlaku di peringkat global.


Aliran trafik di lebuh raya utama  bergerak perlahan petang ini

JURU, 2 Februari - Aliran trafik di beberapa lebuh raya utama perlahan pada sebelah petang berikutan orang ramai mula pulang ke ibu kota selepas meraikan sambutan Tahun Baharu Cina.

Jurucakap PLUS Malaysia Berhad berkata aliran trafik dari utara dilapor perlahan bermula dari Sungai Petani, Kedah ke Bertam, Pulau Pinang; dan Juru ke Bukit Tambun.

Aliran trafik dari arah utara menghala ke selatan Plaza Tol Juru menunjukkan pola kesesakan berat bermula 11.30 pagi.  Kesesakan sepanjang hampir 30 kilometer dari Perai sehingga Jawi itu dipercayai berpunca dari peningkatan jumlah kenderaan pengguna yang pulang ke destinasi masing-masing selepas cuti perayaan tahun baharu cina berakhir.  PLUS menjangkakan peningkatan berterusan jumlah kenderaan dari arah tersebut sepanjang hari ini.  Bagaimanapun, dari arah bertentangan aliran trafik berada dalam keadaan lancar dan terkawal.


Kawasan limpahan air di Pekan Marudi dipantau,paras air sungai surut

MIRI, 2 Februari- Pasukan Bomba Dan Penyelamat Marudi giat melakukan pemantauan ke kawasan-kawasan limpahan air sekitar Pekan Marudi bagi memastikan keselamatan penduduk sentiasa terjaga.Ketua Bomba dan Penyelamat Zon 6 Miri, Law Poh Kiong memaklumkan, dalam pemantauan oleh anggota bomba mendapati paras air sungai sedikit surut namun masih bergenang di beberapa jalan.Menurut Law, antara kawasan yang terlibat ialah beberapa jalan dan lorong di pekan Marudi termasuk Kampung Cina dan Kampung Padang Kerbau Marudi.  Selain itu, air masih pasang di Kampung sebelah hilir sungai Marudi dengan keadaan cuaca dilaporkan baik dan cerah.  Tambahnya, anggota bomba juga meninjau kawasan yang kerap berlaku banjir khususnya Jalan Simpang Ngu - Pan-Borneo dan Pekan Batu Niah - Sungai Niah.


Aras air Stesen Long Teru Miri, catat bacaan pada tahap bahaya

MIRI, 2 Februari- Paras air di Stesen Aras Air Long Teru, Miri dilaporkan melebihi tahap Bahaya.Menurut notifikasi Aras Air terkini menerusi Laman Web Rasmi Publik Info banjir Jabatan Pengairan dan Saliran Malaysia, ia meningkat kepada bacaan 8.6 meter semalam.Stesen Aras Air Marudi pula berada pada aras 3.78 meter juga telah melebihi tahap bahaya dengan kenaikan aras air sebanyak 0.53 meter, namun menurun pada sebelah petangnya.  Manakala Stesen Aras Air Benawa adalah pada aras amaran iaitu Aras air 7.41 meter dan menunjukkan paras air turun. Dua Stesen Aras Air berada pada aras waspada iaitu Stesen Beluru dengan bacaan 4.88 meter dan Stesen Long Jegan 11.36 meter.  Dalam pada itu, kemas kini laporan banjir dari Jabatan Pertahanan Awam Sarawak turut melaporkan tiada penambahan jumlah mangsa dan kawasan terjejas di Daerah Marudi.  Mangsa banjir yang di tempatkan di Pusat Pemindahan Sementara PPS Dewan Suarah Marudi kekal 31 orang daripada 8 buah keluarga.


Harga ayam dikurangkan 20 sen bermula 5 Februari ini

PUTRAJAYA, 31 Januari- Harga maksimum runcit untuk ayam standard dikurangkan 20 sen daripada harga siling semasa RM9.10 menjadikan harga baharu kepada RM8.90.Menurut Perdana Menteri, Datuk Seri Ismail Sabri Yaakob, Mesyuarat Khas Majlis Tindakan Sara Hidup Negara (NACCOL) mengenai Industri Pengeluaran Makanan turut memutuskan harga telur ayam semua gred kekal seperti harga kawalan Skim Harga Maksimum Keluarga Malaysia (SHMKM) semasa."Pelaksanaan kedua-dua harga ini bermula 5 Februari 2022 sehingga 5 Jun 2022, jelas Perdana Menteri menerusi satu kenyataan selepas mempengerusikan mesyuarat tersebut.Kerajaan juga jelas Ismail akan mengambil tindakan proaktif bagi memastikan harga bekalan dan pengeluaran makanan terutamanya untuk ayam dan telur ayam kekal berpatutan dan dalam masa sama industri penternakan ayam tidak terjejas sekali gus dapat memastikan bekalan kekal stabil. Sebanyak empat kertas telah dibentangkan oleh Kementerian Perdagangan Dalam Negeri dan Hal Ehwal Pengguna, Kementerian Pertanian dan Asas Tani serta Kementerian Pengangkutan dalam mesyuarat itu.Mesyuarat khas itu turut dihadiri Gabungan Persatuan-persatuan Pengguna Malaysia (FOMCA) dan Persatuan Pengguna Pulau Pinang (CAP).Mesyuarat hari ini turut fokus kepada penyelesaian jangka pendek untuk mengurangkan tekanan kenaikan harga."Langkah-langkah jangka panjang turut dibincangkan antaranya adalah menyokong penyelidikan yang dilaksanakan oleh Institut Penyelidikan dan Kemajuan Pertanian Malaysia (MARDI) untuk menjadikan isi rong kelapa sawit bagi menggantikan jagung dan soya sebagai makanan ayam serta jaminan bekalan makanan bukan hanya mencukupi tetapi kemampuan Keluarga Malaysia untuk membeli, kata Perdana Menteri.


Terus patuhi SOP pada musim perayaan - PM

KUALA LUMPUR, 1 Februari - Keluarga Malaysia dinasihat supaya terus mematuhi SOP walaupun terdapat kelonggaran diberikan terutama pada musim perayaan.

Perdana Menteri, Datuk Seri Ismail Sabri Yaakob berkata ini bagi memastikan keselamatan dan kesihatan setiap ahli keluarga sentiasa terjamin."Walaupun kita beri kelonggaran bukan bermakna kita bebas sepenuhnya. SOP mesti dipatuhi sebagai contoh dari segi pemakaian pelitup separuh muka, penjarakan fizikal. "Kita tahu keluarga akan balik. Kali ini kita benarkan keluarga daripada luar pun balik kampung untuk balik bersama keluarga masing-masing."Jadi yang agak sukar adalah untuk memastikan penjarakan fizikal. Tapi saya harap sukar macam mana pun mesti kita patuhi SOP tersebut bukan untuk orang lain, tapi untuk kepentingan keluarga kita supaya mereka terus kekal sihat tanpa jangkitan COVID-19 dan sebagainya," kata Ismail Sabri selepas mengadakan kunjungan ke rumah Persatuan Kebajikan Kanak-Kanak Istimewa Insan di bersempena sambutan Tahun Baharu Cina di sini.Dalam kunjungan tersebut beliau dan isteri, Datin Seri Muhaini Zainal Abidin meluangkan masa kira-kira 40 minit beramah mesra dengan lebih 30 penghuni rumah kebajikan tersebut.Perdana Menteri turut menyampaikan pek makanan, limau mandarin dan sampul angpau.


TBC: YDP Agong dan Permaisuri zahir harapan seluruh rakyat dilimpahi kesejahteraan

KUALA LUMPUR, 31 Januari- Seri Paduka Baginda Yang di Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah menzahirkan ucapan Selamat Menyambut Tahun Baharu Cina kepada rakyat yang menyambut perayaan itu. Menerusi hantaran di laman Facebook rasmi Istana Negara, Seri Paduka Baginda berdua turut menzahirkan harapan semoga rakyat serta keluarga dilimpahi kesejahteraan, keafiatan dan keceriaan."Semoga sambutan Tahun Baharu Cina mengukuhkan lagi perpaduan dan semangat muhibah sesama rakyat berbilang kaum, agama dan bangsa," menurut status tersebut.Seri Paduka Baginda berdua turut menasihati rakyat dalam meraikan hari yang bermakna ini, agar sentiasa mengutamakan keselamatan dan kesihatan diri dengan berdisplin mengamal kawalan kendiri serta mematuhi prosedur operasi standard (SOP) yang telah ditetapkan Kerajaan.


Geran RM19.2 juta bantu PSK di seluruh negara

KUALA LUMPUR, 1 Februari - Kerajaan menyalurkan peruntukan geran sebanyak RM19.2 juta kepada Pertubuhan Sukarela Kebajikan (PSK) di seluruh negara, tahun ini.Perdana Menteri, Datuk Seri Ismail Sabri Yaakob berkata bantuan itu sejajar dengan prinsip keterangkuman Keluarga Malaysia bagi memastikan tiada mana-mana golongan terpinggir.Ia melibatkan PSK yang menyediakan perkhidmatan penjagaan, perlindungan dan pemulihan kepada kumpulan sasar Jabatan Kemajuan Masyarakat (JKM)."Memang kita berikan kepada Orang Kurang Upaya (OKU), pusat OKU, rumah orang tua dan pusat jagaan yang lain. Di samping itu kanak-kanak istimewa dan warga emas yang tinggal di pusat jagaan, kerajaan juga beri bantuan," katanya.Beliau ditemui selepas melawat Pusat Jagaan Persatuan Kebajikan Kanak-kanak Istimewa Insan, di sini sempena sambutan Tahun Baharu Cina.Turut hadir isteri perdana menteri Datin Seri Muhaini Zainal Abidin dan Menteri Pembangunan Wanita, Keluarga dan Masyarakat Datuk Seri Rina Mohd Harun.


Rakyat diminta bersatu hati pastikan kestabilan ekonomi dan kesejahteraan sosial

PUTRAJAYA, 31 Januari- Kerajaan berharap segala usaha untuk memastikan kestabilan ekonomi serta kesejahteraan rakyat dapat terus dipertingkatkan sehingga ke tahun-tahun seterusnya.Justeru, sempena sambutan Tahun Baharu Cina, Perdana Menteri, Datuk Seri Ismail Sabri Yaakob mengajak semua rakyat terus bersatu hati menyokong usaha kerajaan untuk memulih dan menstrukturkan semula ekonomi bagi menjadikan Malaysia sebuah negara maju sepenuhnya.Menerusi kenyataan media, beliau berkata ekonomi Malaysia berada pada landasan yang tepat ke arah pemulihan, berdasarkan pembukaan semula lebih daripada 90% sektor ekonomi dan kebanyakan aktiviti sosial. "Pemulihan tersebut disokong oleh kadar vaksinasi yang tinggi dengan hampir keseluruhan populasi telah divaksinasi," menurut Ismail.Perdana Menteri juga berkata dengan momentum pemulihan, Keluaran Dalam Negeri Kasar (KDNK) berada pada landasan yang kukuh untuk terus berkembang antara 5.5% dan 6.5% pada 2022. Ia selari dengan unjuran oleh IMF pada 6.0% dan Bank Dunia pada 5.8%.Pertumbuhan itu akan dipacu terutamanya menerusi Bajet 2022 yang mengembang bernilai RM332.1 bilion, normalisasi dalam aktiviti ekonomi dan sosial.Selain itu, penyambungan semula projek dengan kesan pengganda tinggi dan permintaan luar yang kukuh terutamanya daripada rakan dagang utama juga akan meningkatkan pertumbuhan ekonomi Malaysia.Ke semua itu sejajar dengan hasrat kerajaan dalam Rancangan Malaysia Ke-12 untuk mencapai negara berpendapatan tinggi menjelang tahun 2025 melalui pelbagai inisiatif yang digariskan."Marilah kita sama-sama berdoa, semoga tahun ini membawa kemakmuran, kebahagiaan dan kesihatan yang baik untuk seluruh Keluarga Malaysia," katanya.

Sementara itu, Perdana Menteri turut mengucapkan Selamat Tahun Baharu Cina kepada seluruh Keluarga Malaysia yang berketurunan Tionghua.Katanya, selepas dua tahun terpaksa menyambut tahun baharu dari kejauhan dan terpisah dengan keluarga, pada tahun ini masyarakat Tionghua dapat kembali meraikan Tahun Baharu Cina bersama ibu bapa dan keluarga tercinta."Peluang yang dinikmati ini diharap dapat mengerat dan mengukuhkan lagi hubungan kekeluargaan. Namun di kala bergembira, usah dilupakan prosedur operasi standard (SOP) dalam memastikan kita semua dapat terus hidup membendung penularan wabak COVID-19.Beliau juga mengucapkan terima kasih kepada seluruh masyarakat Cina yang telah berganding bahu dengan kaum-kaum lain seperti Melayu, India, Kadazan, Dusun, Murut, Iban, Bidayuh dan Melanau sebagai sebuah Keluarga Malaysia.


Skim Kawalan Harga, tangani peningkatan kos harga barang

LABUAN, 30 Januari- Jalan penyelesaian untuk menangani peningkatan kos harga barang di pasaran perlu dirangka.Pengerusi Perbadanan Labuan, Datuk Seri Amir Hussien berkata, perlu ada inisiatif dan usaha daripada pengusaha-pengusaha yang tidak berpaksikan keuntungan semata-mata, bagi membantu masyarakat.Ujarnya, pelaksanaan Skim Kawalan Harga merupakan satu langkah yang baik dan perlu diambil peluang oleh penduduk setempat.  Pada masa sama, perlu dikaji semula kos pengangkutan yang dikenakan yang menjadi faktor terhadap kenaikan harga barangan tersebut.  Justeru, pihak kerajaan dan pengusaha pengeluar perlu bekerjasama mencari mekanisme yang berkesan untuk menyelesaikan isu berkenaan, bagi mengurangkan beban yang ditanggung oleh pengguna setempat. "Kita mahu melihat dari segi ataupun inisiatif untuk membantu lebih kepada penduduk di Labuan iaitu adakan satu program CSR secara berpanjangan dan mungkin daripada satu sudut mungkin kerajaan mampu melihat memberikan sedikit subsidi kepada pengusaha-pengusaha yang terlibat."Beliau berkata demikian selepas mengadakan tinjauan di sebuah pasaraya di Labuan, seterusnya melancarkan Skim Kawalan Harga Musim Perayaan sempena Sambutan Tahun Baharu Cina.


Tindakan CBP AS terhadap Sime Darby Plantation tidak berasas, terburu-buru - Zuraida

KUALA LUMPUR, 31 Januari - Tindakan Jabatan Kastam dan Perlindungan Sempadan (CBP) Amerika Syarikat terhadap Sime Darby Plantation (SDP) atas alasan isu buruh paksa adalah terburu-buru dan tidak berasas. Menteri Perusahaan Perladangan dan Komoditi, Datuk Zuraida Kamaruddin berpendapat ia berikutan SDP sedang menyusun laporan bebas yang komprehensif dan bakal diserahkan kepada Amerika Syarikat dalam masa terdekat. Menerusi satu kenyataan, Zuraida dengan tegas ingin mengulangi bahawa industri minyak sawit Malaysia beroperasi di bawah piawaian ketat yang selaras dengan Matlamat Pembangunan Lestari (SDG) Pertubuhan Bangsa Bersatu.Katanya, kementeriannya juga bekerjasama rapat dengan Kementerian Sumber Manusia dan Kementerian Alam Sekitar dan Air bagi memastikan industri minyak sawit negara mematuhi undang-undang dan amalan domestik dan antarabangsa.Kementerian akan mendapatkan penjelasan lanjut berkenaan isu tersebut daripada agensi berkaitan di Amerika Syarikat agar penyelesaian segera dapat dicapai. CBP telah menurunkan taraf tindakan terhadap SDP daripada Perintah Pelepasan Penahanan (WRO) kepada penemuan.Di bawah WRO, produk masih boleh mendarat di Ameriksa Syarikat namun tidak boleh didagangkan atau diproses.Bagaimanapun, berikutan notis penemuan yang diterima SDP, sebarang produk yang ditemui akan dirampas.


SPRM nafi dakwaan Maszlee Malik berhubung perbuatan intimidasi terhadapnya

PUTRAJAYA, 30 Januari - Dakwaan Ahli Parlimen Simpang Renggam, Maszlee Malik mengenai perbuatan intimidasi oleh pegawai Suruhanjaya Pencegahan Rasuah Malaysia (SPRM) dinafikan sekeras-kerasnya oleh institusi berkenaan.Sebaliknya, pegawai yang dituduh melakukan ugutan itu sebenarnya hanya melaksanakan proses siasatan mengikut Prosedur Operasi Standard (SOP) susulan dua aduan yang diterima berhubung salah laku ahli parlimen tersebut."Proses siasatan perlu dijalankan sebaik sahaja aduan rasmi diterima berhubung kesalahan melibatkan rasuah dan penyelewengan sebagaimana peruntukan undang-undang. Setiap siasatan adalah mengikut SOP dengan memerlukan SPRM menemu bual beberapa saksi yang terlibat. Di samping itu, siasatan dijalankan berteraskan prinsip ketelusan, keadilan dan profesionalisme serta berlandaskan undang-undang yang diperuntukkan," tegas SPRM dalam kenyataannya.Mengulas lanjut, SPRM tidak akan tunduk kepada tekanan daripada mana-mana pihak untuk mengalihkan isu rasuah dan penyelewengan dengan pelbagai tekanan yang sengaja ditimbulkan.SPRM menyeru pihak yang terlibat memberikan kerjasama penuh serta berhenti mensensasikan proses siasatan berkenaan.


JPJ batal permit institut memandu ramai pemegang lesen terbabit nahas

KOTA BHARU, 30 Januari - Jabatan Pengangkutan Jalan (JPJ) akan bertindak membatalkan permit institut memandu dan menarik balik sijil tenaga pengajar yang mempunyai rekod ramai pemegang lesen dari institut berkenaan terbabit dalam kemalangan jalan raya.Ketua Pengarah JPJ, Datuk Zailani Hashim berkata, tindakan bakal dilaksanakan menerusi kaedah kod digital di lesen memandu pengguna jalan raya.Katanya, langkah itu diambil JPJ bagi membantu mengurangkan statistik kemalangan jalan raya termasuk angka maut.“Sistem kod yang akan diwujudkan ini juga adalah sebahagian daripada usaha pendigitalan sistem dan urusan berkaitan JPJ.Kod ini dapat mengenal pasti tempat belajar memandu pemandu yang terbabit dalam kemalangan dan sekiranya terlampau ramai dari institusi yang sama, maka permit mereka akan digantung atau dibatalkan, begitu juga sijil bagi tenaga pengajar berkait juga boleh ditarik balik,” katanya.Beliau berkata demikian selepas merasmikan Majlis Penutup Kursus Pensijilan Pengajar Institut Memandu (SPIM) Zon Timur di Akademi Memandu Anda di Melor, Kota Bharu.Hadir sama, Pengarah Akademi Pengangkutan Jalan Malaysia, Muhammad Kifli Ma Hassan dan Timbalan Pengarah JPJ Kelantan, Nik Azhan Ab Hadi.Mengulas lanjut, jelasnya, Jawatankuasa Perlesenan Institut Memandu yang dipengerusikan oleh Ketua Pengarah JPJ berkuasa untuk mengambil tindakan sama ada menggantung atau membatalkan permit sesebuah institusi memandu dan menarik balik sijil tenaga pengajar yang tidak berkelayakkan.Bagi permit institut memandu, tindakan boleh diambil mengikut Kaedah 27 di bawah Kaedah-kaedah Sekolah Memandu 1992 untuk menggantung dan membatalkan permit bagi yang melanggar syarat permit.Ujarnya, sebanyak 232 institut memandu di seluruh negara dengan 10,569 pengajar institut memandu bertanggungjawab memastikan setiap calon yang mendapat latihan adalah layak memandu di jalan raya.


SHMKM: 26 kes pelanggaran dilaporkan di Negeri Sembilan

PORT DICKSON, 30 Januari- Sebanyak 26 kes pelanggaran arahan di bawah Skim Harga Maksimum Keluarga Malaysia (SHMKM) dilaporkan di Negeri Sembilan sejak 1 Januari lalu hingga semalam.Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri, S. Veerapan berkata ia membabitkan kesalahan gagal meletakkan tanda harga berwarna merah jambu bagi barangan harga terkawal."Kalau ada peniaga yang tidak mengikut peraturan yang telah ditetapkan memang kita akan ambil tindakan yang tegas dan mereka boleh dikenakan kompaun dan kes boleh dibawa ke mahkamah sekiranya melakukan apa-apa kesalahan," katanya selepas menghadiri Program Walkabout Skim Harga Maksimum Musim Perayaan (SHMMP) Tahun Baharu Cina 2022 di sebuah pasar raya di Port Dickson.Beliau berkata aktiviti penguatkuasaan akan dilaksanakan secara berterusan dan menyuluruh bagi memantau harga barangan, khususnya di lokasi jualan tumpuan pengguna.Sementara itu, S. Veerapan memaklumkan tiada gangguan bekalan telur ayam dilaporkan berlaku di Negeri Sembilan di sebalik laporan berlaku isu kekurangan bekalannya di pasaran, kebelakangan ini.Ujarnya hasil pemeriksaan yang dilakukan oleh penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan pada 28 dan 29 Januari lalu, bekalan telur ayam pelbagai gred didapati masih mencukupi dan serta diperoleh.Pemeriksaan dilakukan di 29 buah premis yang meliputi pasar raya besar, pasar raya, pasar mini, kedai runcit dan pembekal telur di pasar-pasar awam.


Op Selamat 17: 45 lokasi kerap kemalangan dikenal pasti di Johor

JOHOR BAHRU, 30 Januari- Polis Johor mengenalpasti 45 lokasi kerap berlaku kemalangan di negeri berkenaan.Pemantauan menyeluruh akan dilaksanakan di kesemua kawasan tersebut menerusi OP Selamat 17 yang dijalankan sempena Tahun Baharu Cina hingga 6 Februari depan.Ketua Polis Johor, Datuk Kamarul Zaman Mamat berkatatindakan itu bagi memastikan pengguna jalan raya mematuhi peraturan ditetapkan bagi mengelak risiko kemalangan.Katanya, fokus operasi tertumpu kepada usaha membanteras jenayah pecah rumah."PDRM bersama dengan PERKESO, LLM dan semua jabatan dalam negeri Johor ini kita bersatu-padu untuk memastikan bahawa perjalanan operasi Tahun Baharu Cina ini tiada apa-apa masalah yang berlaku, Insyallah kita pastikan rumah selamat, perjalanan kita pun selamat bukan perjalanan balik ke rumah tapi perjalanan ke tempat asal pun selamat," kata beliau selepas merasmikan Op Selamat 17 di Johor Bahru.

Seramai 25 pegawai dan 215 anggota polis ditugaskan dalam operasi tersebut.


Jangan diskriminasi pesakit kusta- Khairy Jamaluddin

KUALA LUMPUR, 30 Januari- Kementerian Kesihatan (KKM) menyeru seluruh rakyat Malaysia untuk berganding bahu mencegah diskriminasi terhadap pesakit kusta dan ahli keluarga mereka.Jelas Menteri Kesihatan Khairy Jamaluddin, penyakit ini bukanlah satu penyakit keturunan atau satu sumpahan, tetapi ia adalah sejenis penyakit berjangkit yang boleh sembuh melalui pemberian rawatan terapi pelbagai ubat atau ‘Multidrug Therapy’.“Setiap pesakit perlu bebas daripada cemuhan atau pengusiran akibat penyakit atau kecacatan fizikal yang terzahir. Jika mereka mengasingkan diri, sama-sama kita mendekati mereka dengan kata-kata semangat, dorongan dan bantuan.“Berilah mereka kehormatan diri, kebebasan pergaulan dan peluang untuk menikmati kehidupan yang sejahtera, sama seperti yang lain,” katanya dalam kenyataan hari ini sempena Hari Kusta Sedunia 2022 yang disambut setiap 30 Jan.Khairy berkata dalam soal ini, KKM akan berusaha mengenal pasti tahap keseriusan dan faktor diskriminasi melalui kajian sistematik.Beliau dalam masa sama menasihatkan anggota kesihatan untuk menyalurkan maklumat tepat kepada orang awam mengenai penyakit kusta, selain memberikan rawatan sempurna kepada setiap pesakit dengan perkhidmatan mesra pelanggan dan mudah dicapai.Jelasnya, penyakit kuno yang direkod seawal 1,500 tahun sebelum Masihi itu tidak mudah berjangkit namun jika dijangkiti dan lewat dikesan serta diberi rawatan, mampu menyebabkan kecacatan kekal kepada pesakit.Susulan itu, kecacatan kekal tersebut dilihat mengundang banyak masalah sosial terhadap pesakit dan keluarganya, sekali gus menjejaskan kualiti hidup akibat pesakit tidak berupaya untuk menguruskan diri sendiri.“Kadar kecacatan kekal yang dilaporkan dalam kalangan pesakit kusta adalah pada sekitar 0.02 hingga 0.05 kes bagi setiap 100,000 penduduk, iaitu bersamaan empat hingga lapan peratus daripada keseluruhan kes kusta baharu yang dilaporkan setiap tahun,” katanya. - BERNAMA


Mesyuarat khas banjir diadakan minggu depan - PM

BERA, 30 Januari- Mesyuarat Khas Jawatankuasa Pengurusan Bencana peringkat Pusat untuk menangani isu banjir secara komprehensif akan diadakan minggu depan.Mesyuarat ini turut melibatkan beberapa kementerian dan kerajaan negeri, yang memberi fokus kepada perancangan jangka panjang membabitkan pembinaan tebatan banjir atau mengurangkan kesan impak bencana itu.Perdana Menteri Datuk Seri Ismail Sabri Yaakob berkata, kerjasama semua pihak dan pelbagai agensi diperlukan untuk menangani masalah banjir pada masa depan.Ini sekaligus mengelakkan kerajaan terus berbelanja besar hampir setiap tahun untuk membaiki kerosakan akibat bencana itu."Kita nak selesaikan secara menyeluruh dan tidak mahu isu ini berulang kerana akhirnya kerajaan yang terpaksa berbelanja setiap tahun misalnya tahun ini sahaja lebih RM6 billion, sekiranya perbelanjaan itu digunakan untuk projek tebatan banjir, mungkin kita dapat selesaikan isu ini."Jadi kita nak dapatkan pandangan daripada kementerian berkaitan dan kerajaan negeri kerana mereka juga terbabit, sekiranya kita mahu membina rumah mangsa banjir di kawasan lain dan sebagainya, kerana bidang kuasa tanah di bawah mereka," katanya ketika sidang media selepas menyerahkan Wang Bantuan Pembelian Barangan Keperluan Monsun Timur Laut 2021/2022 Daerah Bera di Dewan Konvensyen Majlis Daerah Bera.Pada majlis berkenaan, seramai 1,157 ketua isi rumah mangsa banjir di sini, menerima wang tunai RM2,500.Mengulas mengenai bantuan berkenaan, Ismail Sabri berkata, bagi kawasan lain, bantuan itu juga sedang giat diagihkan dan akan disegerakan bagi meringankan beban mangsa banjir.


92 pekerja keracunan makanan di kantin

KUANTAN, 30 Januari- Seramai 92 pekerja di Malaysia-China Kuantan Industrial Park (MCKIP) di Gebeng keracunan makanan selepas menikmati makanan di kantin, pada Sabtu.  Pengarah Kesihatan Pahang, Datuk Dr Nor Azimi Yunus berkata, susulan itu, kantin MCKIP telah ditutup selama 14 hari di bawah Akta Pencegahan & Pengawalan Penyakit Berjangkit 1988 (Akta 342).  Setakat ini, seramai 68 orang mendapatkan rawatan di Hospital Tengku Ampuan Afzan (HTAA), Kuantan.  Empat orang di rawat di Hospital Pakar KPJ, 13 orang di Kuantan Medical Centre manakala tujuh lagi hanya mengalami gejala ringan.  Daripada 85 orang yang memerlukan rawatan, sebanyak 72 orang dirawat sebagai pesakit luar dan 13 lagi telah dimasukkan ke wad.  Bagaimanapun, kesemua mereka berada dalam keadaan stabil dan kebanyakan kes mengalami gejala muntah, sakit perut, loya atau mual dan cirit-birit manakala punca keracunan makanan masih dalam siasatan.  Selain itu, Notis kesalahan di bawah peraturan 34 (1), Peraturan-peraturan Kebersihan Makanan 2009 bernilai satu ribu ringgit telah dikeluarkan kerana gagal mengekalkan premis dalam keadaan bersih.


Siri Jelajah Bicara Keluarga Malaysia, eratkan pemimpin dengan rakyat

MELAKA, 30 Januari- Kementerian Komunikasi dan Multimedia bakal menganjurkan Siri Jelajah Bicara Keluarga Malaysia di seluruh negara bagi memperkukuhkan libat urus antara kerajaan dan pemimpin dengan rakyat.Menteri Komunikasi dan Multimedia Tan Sri Annuar Musa berkata siri jelajah berkenaan merupakan tambahan kepada pendekatan Program Bicara Naratif dan Program Inklusif di RTM."Inisiatif ini berupaya memberi ruang kepada pemimpin menjelaskan isu semasa secara lebih cepat kepada masyarakat, selain rakyat berpeluang mengetengahkan pendapat dan cadangan.  "Menurut saya, dengan ketelusan dan keterbukaan ini merupakan perkara yang sangat perlu, dalam masa sama merupakan libat urus yang baik dan diharap dapat dilaksanakan secara berterusan," jelasnya selepas sesi Bicara Keluarga Malaysia di Jabatan Penyiaran Malaysia Melaka.  Hadir sama Ketua Pengarah RTM, Datuk Che Roslan Che Daud.  Menerusi sesi townhall tadi, beliau turut menjelaskan kejayaan konsep Keluarga Malaysia hari ini adalah kerana kerjasama erat daripada rakyat.  Justeru, beliau meminta rakyat untuk terus menerima Pelan Pemulihan Negara terutama berkaitan vaksinasi COVID-19 bagi mengelakkan peningkatan wabak berkenaan.


Kestabilan politik harus dikekalkan demi keharmonian rakyat dan ekonomi - PM

BERA, 29 Januari - Perdana Menteri, Datuk Seri Ismail Sabri Yaakob hari ini menegaskan kestabilan politik perlu dikekalkan untuk keharmonian rakyat dan ekonomi negara.  Menurutnya, beliau yakin perkara itu akan diselesaikan secara baik menerusi rundingan di peringkat pemimpin parti dengan mengambil kira kepentingan rakyat sebagai keutamaan.  Kerajaan diterajui hari ini terbentuk dengan majoriti nipis dan boleh tumbang jika parti atau ahli parlimen menarik sokongan.  Bagaimanapun, beliau percaya semua pemimpin parti politik akan memberi keutamaan kepada kestabilan politik bagi menjamin keharmonian rakyat dan negara.

"Saya percaya yang lebih penting ialah kestabilan politik di peringkat nasional ini, banyak perkara yang sedang kita rancang untuk memberi kesejahteraan kepada rakyat.Jadi kalau ada timbul perkara-perkara seperti ini, politik kembali bergolak, ekonomi akan merudum dan terjejas," kata beliau ketika mengulas kenyataan Pengerusi Perikatan Nasional (PN), Tan Sri Muhyiddin Yassin bahawa BERSATU dan PAS memberi sokongan kepada kerajaan hari ini bersandarkan syarat serta rundingan perlu dihormati.  Menurutnya, beliau yakin perkara itu akan diselesaikan secara baik menerusi rundingan di peringkat pemimpin parti dengan mengambil kira kepentingan rakyat sebagai keutamaan.


Status Mudzrimar akan disahkan- Timbalan Ketua Polis Negara

KOTA KINABALU, 29 Januari- Polis Diraja Malaysia (PDRM) akan mendapatkan kepastian berhubung status sebenar anggota Abu Sayyaf, Mudzrimar @ Mundi Sawadjan yang disenarai semula sebagai individu dikehendaki.Sebelum ini, individu terbabit dilaporkan terbunuh dalam kejadian berbalas tembakan dengan pihak berkuasa Filipina pada 17 Mei tahun lalu.Timbalan Ketua Polis Negara, Datuk Razarudin Husain berkata, pihaknya akan mendapatkan pengesahan berhubung perkara itu daripada pihak berkuasa negara jiran."Kita akan 'confirm' balik dengan pihak berkuasa Filipina," katanya ketika ditemui selepas Majlis Istiadat Tamat Latihan dan Penyampaian Sijil Pelantikan Pegawai Sukarelawan Polis Siswa/Siswi (SUKSIS) Universiti Malaysia Sabah (UMS) di Kota Kinabalu.Persoalan itu tercetus selepas kenyataan dikeluarkan Kawasan Keselamatan Khas Pantai Timur Sabah (ESSCOM) sebelum ini menyatakan, Mudzrimar adalah antara 20 warga Filipina yang dikehendaki.Semua individu itu dipercayai terbabit dalam kes penculikan untuk wang tebusan di perairan Zon Selamat Timur Sabah (ESSZONE).


Treler rempuh lapan kenderaan, jalan sesak sehingga 40 kilometer

BENTONG, 29 Januari- Pemandu dan penumpang lapan kenderaan di Lebuhraya Kuala Lumpur- Karak berdepan detik mencemaskan apabila dirempuh sebuah treler.Aliran trafik sejauh 40 kilometer sesak akibat insiden yang turut disumbangkan pertambahan kenderaan sempena cuti Tahun Baharu Cina.Kejadian berlaku pada pukul 9.30 pagi tadi di Kilometer 40 arah Kuantan.Siasatan awal mendapati insiden berlaku selepas pemandu treler hilang kawalan.Menurut Ketua Polis Daerah Bentong, Supritendan Zaiham Mohd Kahar, pemandu berkenaan cedera ringan. Manakala pemandu dan penumpang kenderaan lain tidak mengalami sebarang kecederaan. Kes disiasat mengikut Akta Pengangkutan Jalan 1987.Orang ramai yang mempunyai maklumat mengenai insiden diminta tampil membantu siasatan.


Pemantauan harga SHMKM, RM15,300 kompaun dikeluarkan KPDNHEP Pahang

KUANTAN, 29 Januari- Sebanyak RM15,300 kompaun dikeluarkan Kementerian Perdagangan Dalam Negeri dan Hal Ehwal Pengguna (KPDNHEP) Pahang sejak pelaksanaan Skim Harga Maksimum Keluarga Malaysia (SHMKM) bermula 1 Januari lalu. Ia membabitkan 76 kesalahan antaranya gagal meletakkan tanda harga bagi barangan terkawal, menjual barangan terkawal melebihi harga maksimum dan gagal meletakkan tanda harga jualan barangan.KPDNHEP Pahang menerusi kenyataannya memaklumkan, sejak pelaksanaan SHMKM, sebanyak 7,247 premis telah diperiksa melibatkan 108 pemborong dan seribu 516 peruncit.Turut dilaksanakan, Skim Harga Maksimum Musim Perayaan Tahun Baru Cina 2022 berkuat kuasa hari ini sehingga 4 Februari sebagai langkah menstabilkan harga barangan dan bekalan dalam pasaran tidak terjejas. KPDNHEP Pahang turut mengingatkan peniaga agar mematuhi peraturan di bawah skim tersebut bagi mengelak dikenakan tindakan di bawah Akta Kawalan Harga dan Antipencatutan 2011.


Perdana Menteri tinjau Menara Kuantan 188, Kenderaan RV

KUANTAN, 28 Januari - Perdana Menteri, Datuk Seri Ismail Sabri Yaakob membuat lawatan kerja ke Menara Kuantan 188 yang dibangunkan Majlis Pembangunan Wilayah Ekonomi Pantai Timur (ECERDC) dengan kerjasama kerajaan negeri.  Projek pelancongan ikonik di tengah-tengah bandar raya Kuantan itu telah menerima 23,600 orang pelawat sejak ia dibuka secara rasmi pada 15 Disember 2021 dengan purata 500 pelawat sehari.  Beliau tiba di menara kedua tertinggi di Malaysia selepas Menara Kuala Lumpur itu, pada 12.10 tengah hari dengan menaiki kereta bugi dari dari Kompleks Bandaraya Kuantan yang terletak kira-kira 200 meter dari menara itu.

Terdahulu, beliau mempengerusikan Mesyuarat Majlis Wilayah Ekonomi Pantai Timur (ECER).

Turut sama ialah Menteri Besar dari negeri Pantai Timur iaitu Datuk Seri Wan Rosdy Wan Ismail (Pahang), Datuk Seri Dr Ahmad Samsuri Mokhtar (Terengganu) dan Datuk Ahmad Yakob (Kelantan) serta Menteri Kewangan Tengku Datuk Seri Zafrul Tengku Abdul Aziz, Menteri di Jabatan Perdana Menteri (Ekonomi) Datuk Seri Mustapa Mohamed dan Ketua Setiausaha Negara Tan Sri Mohd Zuki Ali.Setibanya di perkarangan Menara Kuantan 188, Perdana Menteri diberi taklimat, seterusnya meninjau kenderaan rekreasi (RV) atau lebih dikenali sebagai karaven yang merupakan satu daripada produk pelancongan terkini yang dicadangkan oleh ECERDC untuk dibangunkan di sebuah daerah di Pahang. Beliau bersama rombongan tersebut juga dibawa ke 'skydeck' Menara Kuantan yang menyajikan pemandangan 360 darjah, panorama keseluruhan bandar raya Kuantan.


YDP Agong dibenar keluar IJN, selesai jalani pemeriksaan kesihatan dan rawatan susulan

KUALA LUMPUR, 28 Januari - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sudah dibenarkan keluar dari Wad Diraja Institut Jantung Negara (IJN) hari ini. Datuk Pengelola Bijaya Diraja, Datuk Indera Ahmad Fadil Shamsuddin ketika dihubungi Bernama mengesahkan, Seri Paduka dibenarkan keluar dari IJN pada pukul 11.00 pagi setelah selesai menjalani pemeriksaan kesihatan dan rawatan susulan sejak Sabtu lepas.Seri Paduka selepas itu berangkat menunaikan solat Jumaat di Surau Utama Istana Negara.Baginda menzahirkan rasa terharu dengan keprihatinan rakyat dan ucapan terima kasih kepada seluruh rakyat yang mendoakan kesejahteraan baginda.Pada Ahad, menerusi satu kenyataan memaklumkan pemeriksaan kesihatan dan rawatan susulan itu adalah berkaitan rawatan intervensi pada sendi-sendi lutut dan buku lali yang dijalani oleh Seri Paduka di IJN pada 24 September lepas.


Skim Keselamatan Sosial Pekerjaan Sendiri, PERKESO sasar 57,000 petani di bawah MADA mencarum

KUALA LUMPUR, 28 Januari - PERKESO menyasarkan lebih 57,000 petani bawah Lembaga Kemajuan Pertanian Muda (MADA) akan mencarum ke dalam Skim Keselamatan Sosial Pekerjaan Sendiri (SKSPS).Ketua Eksekutifnya, Datuk Seri Dr. Mohammed Azman Aziz Mohammed memberi jaminan, skim berkenaan bakal meningkatkan perlindungan kepada golongan petani sekiranya berlaku sebarang musibah. "Kita pun tidak pasti bila berlaku kemalangan kematian dan sebagainya. Bagaimanapun usaha libat urus, penerangan dan engage semua terlibat dengan MADA akan diusahakan dengan begitu agresif," katanya ketika berucap. "Sekarang ini dah ada pun seramai 282 orang dah berdaftar dan kita tengah mempromosikan skim ini kepada peladang-peladang di peringkat kawasan," ujar Pengurus Besar MADA, Kamarudin Dahuli yang optimis para petani akan menyambut baik skim tersebut yang menjamin keselamatan sosial mereka. PERKESO dan MADA menandatangani Memorandum Persefahaman bagi menjalin kerjasama strategik untuk memastikan jaringan perlindungan keselamatan sosial dapat diperluas kepada golongan Orang Bekerja Sendiri khususnya petani di Kedah.


Kementerian Undang-undang perlu diwujudkan semula - Wan Junaidi

PUTRAJAYA, 28 Januari - Cadangan mewujudkan semula Kementerian Undang-undang akan dibentangkan kepada Perdana Menteri, Datuk Seri Ismail Sabri Yaakob dan Ketua Setiausaha Negara, Tan Sri Mohd Zuki Ali untuk mendapatkan persetujuan secara prinsip sebelum dibawa ke Kabinet.Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar berkata draf mengenai cadangan itu sudah siap namun masih perlu memperhalusi kebaikan dan keburukannya."Proses untuk melaksanakan cadangan itu akan mengambil masa kerana ia melibatkan beberapa pindaan dan perubahan dalam banyak sudut khususnya sumber manusia dan sumber kewangan."Jika Kementerian Undang-Undang diwujudkan semula, Bahagian Hal Ehwal Undang-undang akan menjadi organisasi teras untuk memastikan perkara berkaitan pindaan undang-undang negara dilaksanakan dengan lebih efisien," katanya.Beliau bercakap dalam sidang media selepas majlis Perhimpunan Bulanan Jabatan Perdana Menteri (Parlimen dan Undang-undang), di sini.Kementerian Undang-undang pernah wujud dengan nama Kementerian Dalam Negeri dan Keadilan pada 1957 sebelum ditukar kepada Kementerian Keadilan pada 1959. Ia kemudian dikenali sebagai Kementerian Undang-Undang pada 1992 sebelum dibubarkan pada 8 Mei 1995 dan dikenali sebagai Bahagian Hal Ehwal Undang-undang yang diletakkan di bawah Jabatan Perdana Menteri.Menyentuh kedudukan Malaysia dalam Indeks Persepsi Rasuah (CPI), Wan Junaidi berkata CPI akan dapat dipertingkatkan semula sekiranya tindakan undang-undang diambil terhadap mereka yang terbabit.Katanya, kedudukan dalam CPI adalah berlandaskan pendedahan rasuah yang banyak."Jika sesebuah negara itu ada melakukan rasuah namun tidak dibangkitkan, dia tidak akan diketahui dan persepsi negara itu akan baik sahaja."Namun di negara kita, benda yang bukan rasuah pun orang kata rasuah, jadi ini secara tidak langsung akan meningkatkan persepsi. Bagaimanapun, bukan saya menafikan wujudnya rasuah tetapi persepsi itu boleh meningkat oleh kerana kesedaran orang ramai berhubung CPI," katanya.


Wisma Bintara ATM siap sepenuhnya, manfaatkan 1,400 ahli

KUALA LUMPUR, 28 Januari - Wisma Bintara ATM telah siap sepenuhnya sekaligus bakal memberi manfaat kepada 1,400 ahli Bintara.Ia juga bagi mendukung Pelan Strategik MINDEF (PSM) serta Pelan Tindakan 2022 (PT 22) yang memberi penekanan terhadap aspek kebajikan anggota Angkatan Tentera Malaysia (ATM) serta kakitangan awam MINDEF.Menurut Timbalan Menteri Pertahanan, Datuk Seri Ikhmal Hisham Abdul Aziz, pembinaan wisma yang setaraf hotel itu mampu meningkatkan moral selain menjadi pemangkin kepada lonjakan profesionalisme ATM sebagai benteng utama pertahanan negara.Wisma Bintara ATM menyediakan 200 bilik penginapan dan turut dilengkapi pelbagai kemudahan termasuk surau, dewan banquet, gelanggang sukan dan gimnasium.Segala kemudahan ini terbuka kepada Pegawai Tidak Tauliah Kanan ATM yang belum berumah tangga atau tinggal berjauhan dari keluarga dengan kadar penginapan serendah RM30.


624,000 dos vaksin untuk kanak-kanak tiba pagi tadi

SUBANG, 28 Januari- Sebanyak 624,000 dos vaksin jenis mRNA Comirnaty®10mcg Concentrate for Dispersion (PfizerBioNTech) tiba di Kompleks Raya, di sini, pagi ini.

Penghantaran pertama itu akan diunakan bagi pemberian vaksin COVID-19 untuk kanak-kanak berumur 5 hingga bawah 12 tahun, dijadualkan bermula bulan depan melalui Program Vaksinasi COVID-19 Kanak-kanak (PICKids).

Status Facebook Kementerian Kesihatan memaklumkan, pesawat TH383 milik Raya Air selamat mendarat pada 7.15 pagi tadi.

“Perjalanan vaksin dari kilang Pfizer di Belgium telah diuruskan oleh syarikat farmaseutikal tersebut dan DHL, peneraju dalam industri logistik.

“Vaksin telah dibawa dari Puurs, Belgium dan transit di lapangan terbang di Jerman iaitu Leipzig Halle Airport, sebelum meneruskan perjalanan ke Singapura untuk pengedaran ke Malaysia,” menurut status tersebut.

Sebanyak 72 kotak Sotbox Vaksin akan dihantar ke 52 pusat simpanan Vaksin Ultra Low Freezer (ULTF) di 12 buah negeri seperti Pahang, Melaka, Johor, Negeri Sembilan, Sabah, Sarawak, WP Kuala Lumpur, WP Putrajaya, WP Labuan Selangor, Kelantan dan Terengganu.

Manakala di kawasan utara seperti Kedah, Perlis, Perak akan terus dihantar melalui Lapangan Terbang Antarabangsa Pulau Pinang. Dianggarkan seramai 4 juta kanak-kanak berumur 5 hingga bawah 12 tahun layak untuk menerima vaksin jenis itu.

Buat permulaan, pemberian vaksin Pfizer (Kanak-kanak) akan dilaksanakan di Lembah Klang melalui hospital-hospital bagi kanak-kanak yang mempunyai masalah perubatan, manakala pemberian vaksin bagi kanak-kanak yang tiada masalah perubatan akan diberi di Pusat Pemberian Vaksin (PPV) Integrasi.

Ibu bapa yang mempunyai anak-anak yang berumur dari 5 hingga bawah 12 tahun boleh membuat tempahan melalui Sistem Tempahan Janji Temu di Aplikasi MySejahtera.


Malaysia muncul negara paling menarik di rantau asia tenggara untuk pelaburan asing - Azmin Ali

KUALA LUMPUR, 28 Januari- Malaysia menjadi negara paling menarik di rantau Asia Tenggara untuk pelaburan asing, didorong oleh kejayaan negara menarik lebih RM220 bilion pelaburan yang diluluskan pada 2021 untuk sektor pembuatan dan perkhidmatan, demikian menurut Indeks Peluang Global (GIO) Milken Institute 2022. Dalam satu kenyataan hari ini, Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali berkata ini adalah bukti seterusnya kepada keazaman, komitmen dan usaha proaktif kerajaan dalam membangunkan dasar yang kukuh serta cekap dan sentiasa memacu pembaharuan domestik."Komitmen itu akhirnya telah melonjakkan kedudukan Malaysia sebagai destinasi pelaburan pilihan dan tanpa ragu-ragu menandakan keyakinan kukuh pelabur asing dalam ekosistem perniagaan yang cekap serta ekonomi rancak kita," katanya.Indeks yang dikeluarkan semalam melaporkan bahawa Malaysia memperoleh tempat teratas berikutan prestasi kukuhnya merentas semua kategori yang diukur, iaitu mempunyai prestasi ekonomi yang mantap selain menawarkan tenaga kerja yang berkelayakan tinggi dan bersepadu teguh dengan ekonomi global.Azmin berkata ini jelas menunjukkan kejayaan usaha besar Kementerian Perdagangan Antarabangsa dan Industri (MITI) dalam melaksanakan dasar yang memastikan ketersediaan bakat dan perlindungan serta penghasilan pekerjaan untuk ekonomi.“Mencari peluang secara agresif terutamanya dalam bidang pertumbuhan baharu, memacu kerjasama yang lebih erat dengan industri dalam inisiatif peningkatan dan kemahiran semula serta menarik lebih banyak pelaburan strategik ke dalam negara akan kekal menjadi tumpuan MITI dalam memastikan kedudukan Malaysia sebagai destinasi pelaburan asing paling menarik.Malah, laporan itu juga menjelaskan bahawa Malaysia mengambil langkah untuk melonggarkan sekatan dan menggubal dasar untuk memanfaatkan pembangunan perdagangan, sekali gus membantu negara ini berada di kedudukan pertama dalam indeks berkenaan, katanya.Azmin berkata langkah-langkah ini bertindak sebagai pendorong untuk memimpin negara ke arah peningkatan inovasi, penghasilan pekerjaan dan daya saing global.“Ini diselaraskan dengan komitmen kita dalam mengukuhkan rangka kerja institusi dan memperdalam integrasi serantau melalui perjanjian perdagangan bebas (FTA) mega seperti Perjanjian Perkongsian Ekonomi Komprehensif Serantau (RCEP) dan Perjanjian Komprehensif dan Progresif bagi Perkongsian Trans-Pasifik (CPTPP) yang akan diratifikasi tidak lama lagi," katanya.


205 projek di Selangor diluluskan

SHAH ALAM, 27 Januari - 205 projek di Selangor melibatkan peruntukan RM8 bilion telah diluluskan bawah Rolling Plan Ketiga, Rancangan Malaysia Ke-12.Menteri Kanan Perdagangan Antarabangsa dan Industri, Datuk Seri Mohamed Azmin Ali berkata projek tersebut akan dikendalikan oleh Unit Perancang Ekonomi (EPU). Jelasnya, projek tebatan banjir antara projek penting yang diberi fokus bagi menangani bencana sekaligus menjamin pembangunan lestari di negeri berkenaan."Projek-projek tebatan banjir yang melibatkan beberapa lembagan di negeri Selangor, kerana kita mahu melihat usaha-usaha disegerakan. Kesan daripada banjir sangat besar bukan sahaja kepada rakyat dan penduduk tetapi ekonomi negeri dan ekonomi negara.

"Kita ambil maklum, negeri Selangor pusat aktiviti ekonomi pesat dan banyak industri, banyak sektor perkilangan negeri Selangor, kepadatan penduduk yang tinggi. Berlaku bencana seperti ini bukan sahaja memberi kesan kepada tetapi negeri tetapi negara," kata Azmin selepas Mesyuarat Majlis Tindakan Pembangunan Negeri Selangor. Tambah Azmin semua projek yang akan dilaksanakan adalah hasil rundingan antara kementerian dan jabatan bersama Kerajaan Negeri termasuk hal berkaitan bencana banjir baru-baru ini.


Hampir 50% populasi dewasa terima suntikan dos penggalak

KUALA LUMPUR, 28 Januari- Seramai 199,251 dewasa telah menerima suntikan dos penggalak COVID-19 semalam, menjadikan jumlah kumulatif populasi dewasa yang diberikan suntikan penggalak di negara ini kepada 11,531,403 atau 49.3%.Menurut data Kementerian Kesihatan (KKM) menerusi laman COVIDNOW Kementerian Kesihatan (KKM), sejumlah 22,921,716 atau 97.9%daripada populasi dewasa telah melengkapkan vaksinasi mereka, manakala 23,199,172 individu atau 99.1% daripada golongan itu telah menerima sekurang-kurangnya satu dos vaksin COVID-19.Bagi populasi remaja berumur 12 hingga 17 tahun, seramai 2,785,992 individu atau 88.5% telah menamatkan vaksinasi mereka, manakala 2,866,545 individu atau 91.1% telah menerima sekurang-kurangnya satu dos vaksin.Statistik harian itu juga menunjukkan bahawa sejumlah 203,613 dos vaksin telah diberikan semalam, melibatkan 1,660 dos pertama dan 2,702 dos kedua, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) kepada 63,100,577.Sementara itu, menurut portal Github KKM, 10 kematian COVID-19 dilaporkan semalam dengan Selangor mencatatkan tiga kes, Kelantan dan Kuala Lumpur masing-masing dua kes, manakala Johor, Perak dan Sarawak masing-masing satu kes.- BERNAMA